Phil Foden sambung kontrak 5 tahun bersama The Citizens

MANCHESTER, 15 Oktober- Penyerang muda England, Phil Foden menyambung kontrak bersama juara Liga Perdana Inggeris, Manchester City selama lima tahun sehingga 2027, hari ini.Foden yang sentiasa mempamer aksi terbaik dalam liga itu berhasrat untuk terus membantu kelab mencipta lebih banyak kejayaan.Pemain berusia 22 tahun itu sudah memenangi sembilan trofi utama sejak menyertai pasukan utama dari akademi City.Foden telah mencetak 52 gol dalam 182 perlawanan sejak diberikan penampilan pertama oleh Pep Guardiola pada 2017.Tujuh daripada gol berkenaan dibuat pada musim ini, termasuk hatrik terbaharu ketika City menang 6-3 mengatasi Manchester United."Sukar untuk mengatakan betapa saya sangat gembira menandatangani kontrak ini. Ia adalah satu impian yang menjadi kenyataan."Saya sudah banyak meningkat sejak tahun kebelakangan ini dan ia disebabkan Pep dan kakitangannya yang membimbing saya setiap hari ketika latihan."Bekerja dengan mereka memberikan saya peluang untuk meningkat lebih banyak dan menjadi pemain terbaik yang saya boleh."Dengan skuad yang kami di sini, saya rasa saya boleh terus belajar dan menang trofi. Itu adalah dua perkara paling penting buat saya," kata Foden.Pengarah bola sepak City, football Txiki Begiristain percaya pemain itu boleh menjadi seorang daripada pemain terbaik dunia jika dia terus meningkat dalam musim akan datang. - AFP


MotoGP Malaysia 2022: SIC jangka kehadiran 170,000 penonton

(Jualan tiket sudah melebihi 50% dan pihaknya masih giat melakukan promosi untuk menarik lebih ramai penonton)

KUALA LUMPUR, 14 Oktober- Lebih 170,000 penonton hadir menyaksikan Kejuaraan MotoGP GP Malaysia 2022 yang dijadual berlangsung pada 21 hingga 23 Oktober.Ketua Pegawai Eksekutif, Litar Antarabangsa Sepang (SIC), Azhan Shafriman Hanif berkata jualan tiket sudah melebihi 50% dan pihaknya masih giat melakukan promosi untuk menarik lebih ramai penonton."Cuma saya fikir kita mesti gandakan promosi untuk jual baki tiket yang ada dan saya harap kita akan dapat capai jumlah penonton yang sama macam tahun lepas. Cuma saya fikir satu dua tahun ini amat mencabar dan itu yang kita terpaksa hadapi. Satu lagi perlumbaan tu berlangsung pada cuti yang panjang pada 23 dan 24 tu Deepavali, itu cuti panjang," kata Azhan kepada media di sini.

Bagi saingan musim ini, tiga pelumba tempatan iaitu Khairul Idham Pawi, Kasma Daniel Kasmayuddin dan Azroy Hakeem Anuar mendapat tiket ‘wild card’ untuk bersaing dalam kelas Moto2 manakala seorang lagi pelumba negara, Syarifuddin Azman turut beraksi atas tiket 'wild card' dalam kelas Moto3.


Patung lilin bintang badminton Lee Chong Wei dipamerkan di Singapura

SINGAPURA, 14 Oktober- Madame Tussauds Singapura hari ini mempamerkan patung lilin bekas pemain badminton no.1 dunia, Datuk Lee Chong Wei.“Kami berbangga dipilih sebagai Madame Tussauds pertama yang mempamerkan Lee, seorang bintang sukan terbaik di rantau ini, kini berada di Singapura, dan berdiri sebaris dengan nama-nama tersohor dalam 'Hall of Fame' Sukan di sini," kata pengurus besar Madame Tussauds Steven Chung di laman sesawangnya.“Legenda sukan adalah individu yang mengagumkan, mereka memiliki keupayaan unik untuk menawan hati peminat dan memberi inspirasi kepada generasi muda dari seluruh dunia,” tambah Chung.Patung lilin Lee akan dipamerkan di Madame Tussauds Singapura sehingga suku pertama 2023 dan akan dipindahkan secara kekal ke Madame Tussauds Hong Kong.Lee Chong Wei merupakan satu nama yang cukup terkenal di Malaysia dan menjadi atlet pertama dari negara itu yang dipamerkan di dewan Madame Tussauds.Patung lilinnya akan dipamerkan bersama atlet terkemuka dunia termasuk pemain bola sepak legenda Cristiano Ronaldo dan David Beckham.Laman sesawang itu menyebut Lee layak berada di Hall of Fame kerana mencatat rekod sebagai pemain badminton terbaik di dunia selama 349 minggu dan berada di tempat teratas selama 199 minggu berturut-turut.Memenangi 69 gelaran siri super, beliau juga mewakili Malaysia sebagai duta muhibah UNICEF, menurut laman sesawang itu. Pada November 2019, Pasukan Madame Tussauds mengambil masa selama enam jam untuk mendapatkan 200 ukuran Lee yang dilakukan dengan penuh teliti.Menjadikan patung lilin itu lebih istimewa, Lee menyumbangkan jersi rasmi yang dipakai beliau dalam penampilan terakhirnya di Sukan Olimpik di Rio 2016, katanya.

Patung lilin Lee  Chong Wei / FOTO FB leechongweiofficial

Laman sesawang itu juga memuat naik beberapa gambar Lee termasuk di sisi patung lilinnya di Madame Tussauds Singapura, dan ketika bersama peminatnya pada sesi Bertemu Peminat.Sementara itu, Lee berkata beliau sangat teruja kerana akhirnya dapat mendedahkan patung lilinnya kepada peminat dari seluruh dunia. “Banyak masa dan usaha telah diluangkan oleh pasukan di Madame Tussauds. Mereka begitu teliti dalam tugas menyiapkan patung saya dan saya sangat berterima kasih atas peluang ini,” kata Lee.Menurut Madame Tussauds Singapore, syarikat penerbangan Malaysia Airlines dan Firefly adalah rakan kongsi rasmi untuk pelancaran itu.Peminat yang ingin melihat patung lilin Lee boleh melayari laman sesawang Madame Tussauds Singapore di www.madametussauds.com/singapore untuk membeli tiket sebelum patung lilin itu terbang ke Hong Kong dan kekal dipamerkan di sana. -BERNAMA


LTdL 2022: Muhammad Nur Aiman kekal gelaran Raja Bukit

GENTING HIGHLANDS, 13 Oktober- Pelumba Terengganu Polygon Cycling Team (TSG), Muhamad Nur Aiman Mohd Zariff mengekalkan gelaran sebagai Raja Bukit (Jersi Merah) dalam perlumbaan peringkat ketiga Le Tour de Langkawi (LTdL) 2022 dari Putrajaya ke Genting Highlands.Pelumba berusia 25 tahun tahun itu menguasai dua zon pendakian iaitu Tekali dan Look Out Point Ampang.Aiman kini mengumpul 29 mata, diekori rapat pemenang peringkat ketiga dari pasukan Movistar, Ivan Ramiro Sosa Cuervo yang mengutip 25 mata.

(Pelumba TSG, Muhamad Nur Aiman Mohd Zariff yang berjersi merah bergambar selepas menamatkan perlumbaan / Foto TSG)

Pelumba kelahiran Terengganu itu turut menguasai kedua-dua zon pendakian pada perlumbaan peringkat kedua dari Kuala Klawang ke Raub, semalam.


LTdL 2022: Kemenangan peringkat kedua Molano batal

SHAH ALAM, 13 Oktober- Kemenangan pelumba UAE Team Emirates, Juan Sebastian Molano pada peringkat kedua Le Tour de Langkawi (LTdL) 2022 dari Kuala Klawang ke Raub semalam dibatalkan.Menurut kenyataan LTdL di laman Twitter rasminya, gelaran pelumba Colombia itu ditarik balik susulan kesalahan pecutan yang 'tidak teratur' dikesan ketika menghampiri 300 meter garisan penamat di Dataran Raub, Pahang, semalam.  Keputusan itu sekali gus menyaksikan juara peringkat kedua meliputi jarak 178.9 kilometer itu menjadi milik pelumba ARA Pro Racing Sunshine Coast, Craig Wiggins sementara Gleb Syritsa daripada Astana Qazaqstan Team di tempat kedua manakala Jakub Mareczko yang mewakili Alpecin-Deceuninck meraih tempat ketiga."Juan Sebastian Molano dibatalkan kemenangan kerana melakukan pecutan yang tidak mengikut laluan sepatutnya.Pemenang peringkat kedua ialah Craig Wiggins dari Australia (ARA Sunshine Coast)," menurut kenyataan itu.

(Juan Sebastian Molano, Pelumba UAE Team Emirates / Foto BERNAMA)

Susulan itu, Molano jatuh ke kedudukan ke-109 bagi perlumbaan peringkat kedua bersama-sama kumpulan pelumba terakhir yang tiba di garisan penamat.Namun, pelumba berusia 27 tahun itu dibenarkan meneruskan perlumbaan seperti biasa selepas namanya turut berada dalam senarai perlumbaan peringkat ketiga dari Putrajaya ke Genting Highlands, hari ini.


LTdL 2022: Peringkat ketiga bermula dari Putrajaya ke Genting Highlands

PUTRAJAYA, 13 Oktober- Peringkat ketiga kejohanan Le Tour de Langkawi (LTdL) bermula melibatkan laluan sejauh 124.2 kilometer dari Putrajaya menuju Genting Highlands.Terdapat tiga zon pecutan dan empat zon pendakian sepanjang laluan tersebut.Peringkat ketiga ini menjadi lubuk mata terutama bagi pelumba yang mengejar gelaran Raja Bukit kerana menawarkan zon pendakian kategori 'hors'.Selain itu, laluan berkenaan juga menawarkan dua zon pendakian kategori 2.

Pelumba Costa Rica, Kevin Rivera menjadi pelumba terakhir memenangi peringkat ini pada 2020.

(Menteri Kanan Pendidikan, Datuk Dr Radzi Jidin menyempurnakan majlis pelepasan pelumba LTdL 2022 peringkat ketiga di Putrajaya)

Pelumba terlebih dahulu akan melalui zon pecutan di km32.6 di Semenyih, sebelum menempuh dua zon pendakian awal iaitu di Tekali dan 'look out point' yang berketinggian 327 meter dan 237 meter.Dua lagi zon pecutan menanti pelumba selepas itu iaitu di km75.3 di Ampang Jaya dan km86.6 di Taman Melati.Tumpuan utama ialah di dua zon pendakian terakhir yang nyata paling sukar dan mencabar mental serta fizikal pelumba iaitu di Gohtong Jaya dengan ketinggian 976 meter sebelum mendaki Genting Highlands setinggi 1,640 meter.Peringkat ini menjadi sasaran buat dua pelumba pasukan Terengganu Polygon Cycling Team (TSG) yang menguasai dua kedudukan terbaik kategori Raja Bukit ketika ini, Muhamad Nur Aiman Mohd Zariff dan Jambaljamts Sainbayar.Kedua-dua pelumba ketika ini terikat 17 mata.


PETALING JAYA, 13 Oktober- Teka-teki mengenai keperluan mengubah jadual perlawanan Piala Malaysia 2022 akan terjawab selepas Suruhanjaya Pilihan Raya (SPR) menentukan tarikh-tarikh penting Pilihan Raya Umum ke-15 (PRU15), pada 20 Oktober ini.

Menurut Ketua Pegawai Eksekutif Liga Bolasepak Malaysia (MFL), Stuart Ramalingam, pembubaran parlimen sudah semestinya memberi kesan kepada jadual Piala Malaysia yang dijadual bermula 25 Oktober ini.

MFL menjangkakan kehadiran penyokong yang ramai bagi setiap perlawanan, oleh itu isu keselamatan menjadi keutamaan.

"Keperluan keselamatan di tempat perlawanan adalah kerisauan MFL terutamanya dengan pembubaran parlimen dan juga fokus keselamatan yang mungkin ada tugasan berbeza daripada situasi biasa.

"Pada masa ini saya belum terima apa-apa tarikh rasmi, tarikh pencalonan, tarikh undian. Selepas kita terima MFL akan umumkan jikalau perlu perubahan tarikh mengikut SPR," kata beliau kepada media di sini.

(Stuart Ramalingam berkata Perubahan jadual Piala Malaysia: MFL tunggu pengumuman SPR 20 Oktober)


(Pandangan udara Litar F1 Vietnam yang terbengkalai/AFP)

HANOI, 13 Oktober- Dipagar daripada orang ramai dan dipenuhi sisa plastik, litar perlumbaan permotoran Hanoi sebahagian besarnya terbengkalai sementara harapan semakin pudar bahawa ibu negara Vietnam itu akan menjadi tuan rumah Grand Prix Formula One.Bandar itu dijangka membuat penampilan sulung F1 pada 2020, dibatalkan kerana pandemik COVID-19, dan Hanoi tidak muncul dalam kalendar perlumbaan sejak itu.Kini, tempat penonton telah dialihkan dan kebanyakan litar kosong kecuali beberapa penunggang basikal hobi yang menyelinap masuk, terpikat oleh kawasan lapang di bandar yang sesak dengan kenderaan di jalan raya.Mereka berlumba melepasi rumput yang menguning, rumpai dan sampah yang diterbangkan angin, tetapi trek itu sendiri kelihatan seperti baharu, dengan "Vietnam" masih kelihatan jelas dicat di atas tar.Di luar pagar besi di sekelilingnya, motosikal awam yang ada di mana-mana telah pun memenuhi jalan yang pernah diperuntukkan bagi membentuk sebahagian daripada trek sepanjang 5.6 kilometer.

(Litar F1 Vietnam terbengkalai, harapan untuk grand prix sulung pudar/AFP)

Vietnam menandatangani perjanjian 10 tahun dengan Formula One pada 2018, mempertaruhkan bahawa glamor sukan itu boleh membentuk semula imej Hanoi yang tenang dan mencerminkan peningkatan ekonomi negara.Dengan kos 60 juta dolar Vietnam setahun, yuran itu akan diambil sepenuhnya oleh konglomerat swasta terbesar negara, VinGroup yang berharap menganjurkan perlumbaan malam.Tetapi selepas pembatalan 2020, perlumbaan digugurkan daripada kalendar global 2021 apabila Datuk Bandar Nguyen Duc Chung, penyokong utama grand prix, telah ditangkap.Chung dijatuhi hukuman penjara 10 tahun atas tuduhan rasuah."Tanpa Chung, masa depan perlumbaan di Hanoi adalah suram," kata sumber yang rapat dengan perlumbaan itu kepada AFP dengan syarat tidak mahu namanya disiarkan pada 2020.Media kerajaan melaporkan pihak berkuasa bandar pada Jun tahun lalu menolak penganjuran perlumbaan antara 2022 hingga 2029.Pihak berkuasa bagaimanapun enggan mengesahkan berita itu kepada AFP.Hanoi tidak tersenarai lagi dalam jadual perlumbaan 2023 yang diumumkan bulan lepas.Dua tahun setengah selepas perlumbaan pertama sepatutnya diadakan, masih ada kekecewaan dalam kalangan kumpulan peminat F1 yang kecil tetapi semakin berkembang."Ia akan menjadi peluang pertama saya untuk menyaksikan pemandu, kereta F1, pasukan perlumbaan beraksi di depan mata. dan saya mahu merasai bagaimana rasanya duduk di sebelah litar F1," kata seorang peminat berusia 23 tahun, Bui Viet Giang."Saya minta maaf kerana ia tidak akan berlaku. Saya berharap ia dapat dianjurkan pada masa hadapan," katanya. -AFP


JDT hampiri musim tanpa kalah

KUALA LUMPUR, 12 Oktober- Juara Liga Super 2022 Johor Darul Ta’zim (JDT) mengukuhkan rekod tanpa kalahnya kepada 21 perlawanan selepas menang bergaya 4-1 ke atas Kedah Darul Aman (KDA) FC di Stadium Sultan Ibrahim di Iskandar Puteri, semalam.Beraksi di hadapan penyokong sendiri, skuad Harimau Selatan terlebih dahulu dikejutkan Sang Kenari hasil penyudah Wanja Ronald Ngah pada minit ke-45 sebelum JDT bangkit menyamakan kedudukan menerusi sepakan penalti Bergson Da Silva pada minit ke-50.Gol kedua pasukan bimbingan Hector Bidoglio hadir pada minit ke-63 menerusi jaringan sepakan separa voli penyerang kebangsaan Muhammad Syafiq Ahmad dalam kotak penalti selepas menerima hantaran Mohd Afiq Fazail.Muhammad Syafiq yang merupakan bekas pemain Kedah terus menguatkan cengkaman JDT dengan gol ketiga pada minit ke-68, sebelum Bergson menambah derita pasukan pelawat dengan jaringan keduanya pada minit ke-89 sekali gus mencipta rekod baharu penjaring liga dengan mengumpul keseluruhan 27 gol.Keputusan itu sekali gus meletakkan pasukan JDT hanya satu perlawanan lagi bagi mengulangi pencapaian musim 2016 iaitu menamatkan musim sebagai pasukan tidak dapat dikalahkan, setelah mengesahkan kejuaraan Liga Super buat kali kesembilan berturut-turut awal bulan ini.

Pemain JDT Arif Aiman Mohd Hanapi dicabar pemain Kedah Darul Aman FC Mohmoud Nayef Ahmad Almardi pada perlawanan Liga Super di Stadium Sultan Ibrahim FOTO BERNAMA

Sementara itu, perebutan tempat kedua dan ketiga antara Sabah FC, Negeri Sembilan dan Terengganu FC bagi mengesahkan tempat ke Piala Konfederasi Bolasepak Asia (AFC) 2023 terus rancak dengan hanya berbaki satu perlawanan perlu ditempuhi selepas masing-masing melakar kemenangan.Sabah berjaya mengutip tiga mata penuh selepas mengatasi Sri Pahang FC 2-1 di Stadium Darul Makmur, Kuantan.Setelah separuh masa pertama berakhir tanpa jaringan, babak kedua bersambung dengan aksi lebih sengit dan mengujakan apabila ketiga-tiga gol hadir pada penghujung perlawanan yang menyaksikan Andres Steven Rodriguez menanduk masuk bola untuk gol pertama pasukan tuan rumah pada minit ke-85.Skuad bimbingan Datuk Ong Kim Swee bangkit menyamakan kedudukan empat minit kemudian menerusi pemain pertahanan kebangsaan Dominic Tan pada minit ke-89 sebelum Park Tae-Su meledak gol kemenangan pada masa kecederaan permainan untuk mengesahkan kemenangan skuad Sang Badak.Pada masa sama, selepas mencatat kemenangan ke atas KDA FC minggu lepas, Negeri Sembilan FC sekali lagi mengulangi kecemerlangan dengan menewaskan Melaka United FC 2-0 di Stadium Tuanku Abdul Rahman, Paroi sekali gus terus mencabar kedudukan kelompok tiga pasukan teratas.Skuad Hobin Jang Hobin bermula garang sebaik perlawanan bermula dengan asakan bertali arus ke kubu pertahanan Melaka United sebelum berjaya memecahkan kebuntuan pada minit ke-34 hasil tandukan Ketua Pasukan Nasrullah Haniff Johan hasil satu sepakan sudut.Pemain import Gustavo Almeida Dos Santos meletakkan Negeri Sembilan selesa mendahului 2-0 selepas meledak jaringan pada minit ke-86 dan kedudukan kekal sehingga wisel penamat dibunyikan.Di Stadium Bolasepak Kuala Lumpur, Cheras, Terengganu FC (TFC) turut meraih tiga mata berharga selepas menundukkan Kuala Lumpur (KL) City FC 2-1 dengan jaringan Tchetche Kipre pada masa kecederaan babak pertama menjadi penentu kemenangan Skuad Penyu.Terdahulu Manuel Ott meletakkan TFC di hadadapan pada minit ke-39 sebelum skuad bimbingan Mohd Nafuzi Mohd Zain selesa mendahului hasil penyudah Kipre, namun KL City FC berjaya mengurangkan defisit jaringan menerusi Romel Morales pada minit ke-64.Dalam pada itu, jaringan tunggal Hein Htet Aung pada minit ke-71 memastikan Selangor FC meneruskan rentak kemenangan di bawah kendalian bekas Ketua Jurulatih Skuad Kebangsaan Tan Cheng Hoe dan naik ke kedudukan kelima selepas mengatasi cabaran Sarawak United FC 1-0 di Stadium Negeri, Kuching.Petaling Jaya (PJ) City FC pula menewaskan pasukan tercorot Penang FC 2-0 di Stadium Majlis Bandaraya Petaling Jaya. -BERNAMA


LTdL 2022: Pelumba UAE Emirates Team menang peringkat kedua perlumbaan

RAUB, 12 Oktober- Pelumba pasukan UAE Emirates Team, Juan Sebastian Molano memenangi perlumbaan peringkat kedua Le Tour de Langkawi (LTdL) PETRONAS 2022 dari Kuala Klawang, Negeri Sembilan ke Raub, Pahang.Pelumba kelahiran Colombia itu menamatkan saingan sejauh 178.9 kilometer dengan catatan masa 4 jam 9 minit 20 saat.Ia merupakan kemenangan ke-20 beliau dalam kariernya.

(Juan Sebastian Melano, Pelumba pasukan UAE Emirates Team)

Sementara itu, wakil pasukan ARA Pro Racing Sunshine Coast, Craig Wiggins berada di tempat kedua, manakala pemenang peringkat pertama semalam, Gleb Syritsa menduduki tangga ketiga.Pelumba negara daripada pasukan Terengganu Polygon Cycling Team (TSG), Muhamad Nur Aiman Mohd Zariff muncul sebagai pemenang jersi merah selepas memenangi kedua-dua zon pendakian hari ini.Peringkat ketiga perlumbaan akan berlangsung esok dari Putrajaya ke Genting Highlands.


Atlet berdarah kacukan mungkin dipertimbang ke Paris 2024

KUALA LUMPUR, 12 Oktober- Atlet berdarah kacukan dari luar negara yang mempunyai prestasi baik, mungkin akan dipertimbangkan untuk mewakili kontinjen Malaysia memburu pingat di Sukan Olimpik Paris 2024.Pengerusi Jawatankuasa Pemantauan Program ‘Gold Paris 2024’ Tan Sri Mohamad Norza Zakaria berkata ia merupakan antara perkara yang dibincangkan pada mesyuarat jawatankuasa berkenaan hari ini.“Jawatankuasa akan mengambil pendekatan terbuka, dalam kemungkinan mengenal pasti atlet yang berpengkalan di luar negara yang mempunyai pertalian keluarga dan asal usul dari Malaysia, yang mempunyai prestasi terkini selaku pesaing di peringkat dunia,” katanya menerusi kenyataan pada malam ini.

(Pengerusi Jawatankuasa Pemantauan Program ‘Gold Paris 2024’ Tan Sri Mohamad Norza Zakaria / Foto Bernama)

Sebagai contoh, pemain berdarah kacukan seperti Brendan Gan, Matthew Davies, Darren Lok dan Corbin Ong, sudah lama beraksi bersama skuad Harimau Malaya, manakala pemain kelahiran Gambia Mohamadou Sumareh, Guilherme de Paula (Brazil) dan Liridon Krasniqi (Kosovo) turut menyarung jersi kebangsaan sebagai pemain naturalisasi.Sementara itu, jawatankuasa itu juga telah membuat keputusan untuk memperketatkan kriteria pemilihan atlet ke pentas terunggul dunia itu, dengan memberi tumpuan khusus kepada jenis sukan, acara dan atlet yang berupaya menjelmakan kilauan pingat emas di Paris 2024.“Antara kriteria pemilihan ke Program ‘Gold Paris 2024’ yang dibincangkan ialah mereka yang pernah memenangi pingat di Tokyo 2020 dan menduduki kelompok ranking 10 terbaik dunia. Pencapaian memenangi pingat pada Sukan Komanwel dan Sukan Asia turut menjadi asas pemilihan, serta memiliki prestasi terkini yang meyakinkan,” katanya.Mohamad Norza berkata, perkhidmatan sokongan terbaik seperti kejurulatihan, program latihan dan pendedahan pertandingan peringkat antarabangsa serta bantuan dari aspek sains, teknologi dan perubatan sukan akan disediakan kepada kumpulan atlet yang terpilih ke program itu dalam mengejar impian emas pertama Olimpik.Majlis Sukan Negara (MSN) juga telah diminta untuk melihat potensi menggunakan kepakaran teknikal yang dapat menggemblengkan program latihan dan perkhidmatan sokongan terbaik, termasuk dalam aspek ‘performance lifestyle’ untuk memastikan atlet dapat pamer prestasi terbaik dan semangat juang tinggi.“Pada masa sama, jawatankuasa akan turut memberi tumpuan kepada perkembangan dan keberkesanan beberapa projek penyelidikan, khususnya yang diterajui Institut Sukan Negara (ISN), yang bermatlamat membantu mempertingkat prestasi atlet dalam Program ‘Gold Paris 2024’ ini,” tambahnya.Beliau berkata MSN akan menganjurkan Bengkel Perancangan Program ‘Gold Paris 2024’ pada 24 Okt ini bersama wakil persatuan, jurulatih dan atlet, dengan hasil dapatan bengkel bakal dibentangkan pada mesyuarat kedua Jawatankuasa Pemantau pada November depan.Jawatankuasa itu turut dianggotai Ketua Pengarah MSN Datuk Ahmad Shapawi Ismail, Ketua Pegawai Eksekutif ISN Ahmad Faedzal Md Ramli dan legenda badminton negara Datuk Lee Chong Wei, manakala beberapa ahli tambahan dijangka akan dilantik nanti.- BERNAMA


(Pelumba Astana Qazaqstan Team, Gleb Syritsa ungguli peringkat pertama LTdL 2022)

KUALA LUMPUR, 11 Oktober - Kejohanan berbasikal Le Tour de Langkawi (LTdL) bagi edisi 2022 membuka tirai dengan peringkat pertama berlangsung hari ini.Saingan perlumbaan jelajah paling berprestij di Asia itu bermula dari Kuala Pilah, Negeri Sembilan hingga ke Kuala Lumpur menyaksikan pelumba Astana Qazaqstan Team, Gleb Syritsa muncul juara selepas melintasi garisan penamat di KLCC, petang tadi.Walaupun hujan di beberapa lokasi termasuk di KLCC, perlumbaan tetap meriah dengan kehadiran penyokong-penyokong terutama di garisan penamat.Syritsa mencatat masa 3 jam 43 minit dan 43 saat untuk mengungguli saingan hari ini.Tempat kedua menjadi milik Erland Blirka daripada pasukan Uno X Pro Cycling Team diikuti Max Kanter daripada pasukan Movie Star.Kemenangan itu membolehkan Gleb menyarung jersi kuning selaku pendahulu keseluruhan dan jersi hijau selaku Raja Pecut.

Perlumbaan hari ini juga menyaksikan pelumba pasukan berstatus benua, Terengganu Polygon Cycling Team (TSG), Jambaljamts Sainbayar cemerlang memenangi jersi putih selaku pelumba terbaik Asia dan jersi merah selaku Raja Bukit.TSG turut berada di kedudukan kedua senarai pasukan terbaik Asia.Menteri Belia dan Sukan, Datuk Seri Ahmad Faizal Azumu turut hadir menyambut para pelumba di garisan penamatEsok, peringkat kedua perlumbaan akan bermula di Kuala Klawang, Negeri Sembilan dan berakhir di Raub, Pahang.Laluan sepanjang 178.9 kilometer ini merupakan yang terpanjang dalam lapan peringkat perlumbaan bagi edisi kali ini.


Liga Juara Eropah: Man City tagih sentuhan Haaland robek gawang Copenhagen

COPENHAGEN, 11 Oktober- Menjelang aksi Liga Juara Eropah awal pagi esok, Manchester City sekali lagi mengharapkan sentuhan berbisa penyerang utamanya, Erling Haaland untuk merobek gawang FC Copenhagen dalam aksi Kumpulan G, sekali gus mengesahkan kemaraan ke peringkat kalah mati.

Haaland membuktikan kehebatannya sebagai antara penyerang terbaik dunia selepas cemerlang dalam penampilan sulungnya bersama City.

Bintang Norway itu telah meledak 15 gol, termasuk 3 hatrik dalam Liga Perdana England selain menyumbang 5 gol lagi dalam 12 penampilan kempen Eropah.

Skuad kendalian Pep Guardiola itu sebelum ini menang 5-0 dalam pertemuan pusingan pertama minggu lalu dengan Haaland menjaringkan dua gol.

(Haaland(kiri),Algeria Riyad Mahrez(tengah)dan Phil Foden(kanan) menghadiri sesi latihan pasukan di padang latihan Manchester City di Manchester pada 10 Oktober 2022, /AFP)


Kejohanan Ragbi Piala Agong 2022 ditangguhkan susulan pembubaran Parlimen

KUALA LUMPUR, 11 Oktober - Kesatuan Ragbi Malaysia hari ini memaklumkan Kejohanan Ragbi Piala Agong 2022 terpaksa ditangguhkan pada tarikh lain susulan pengumuman pembubaran Parlimen semalam.Pengarah Kejohanan Pertandingan Kesatuan Ragbi Malaysia (MR), Fahmy Jalil menyatakan keputusan itu dibuat kerana menunggu tarikh pilihanraya oleh pihak Suruhanjaya Pilihan Raya (SPR) dalam masa terdekat.Beliau turut memaklumkan kejohanan itu akan tetap berlangsung pada tahun ini walaupun menghadapi cuaca buruk dan mengambil kira faktor lain."Piala Agong tetap akan dijalankan juga walaupun ambil kira dengan keadaan cuaca yang diramalkan yang akan berlaku dalam hujung tahun ini dan kita ambil kira dari segi teknikal dan juga pasukan persiapan pasukan dan kita tetap akan jalankan Piala Agong ini," kata beliau ketika ditemu bual media, di sini hari ini.

(Pengarah Kejohanan Pertandingan Kesatuan Ragbi Malaysia (MR), Fahmy Jalil)

Kejohanan Ragbi Piala Agong itu sepatutnya berlangsung pada 22 Oktober hingga 26 November ini.Fahmy juga memaklumkan dua pasukan yang terdiri dari kategori lelaki dan wanita akan menghadapi tiga siri perlawanan di Thailand, Korea Selatan dan Dubai, Emiriyah Arab Bersatu (UAE) bermula minggu hadapan.Inisiatif berkenaan selepas Majlis Sukan Negara (MSN) meletakkan syarat kelayakan untuk menyertai Sukan Asia di China tahun hadapan, di mana antaranya adalah pasukan yang layak perlu menduduki rangking keenam Asia.


MOM tambah lima elemen kelayakan atlet, perkuat kontinjen ke Sukan Asia Kemboja

KUALA LUMPUR, 11 Oktober- Majlis Olimpik Malaysia(MOM) akan menambah lima lagi elemen kelayakan atlet bagi memantapkan kontinjen negara dalam sukan Asia Kemboja 2023.Presiden Majlis Olimpik Malaysia (MOM), Tan Sri Mohamad Norza Zakaria memaklumkan keputusan berkenaan telah dimuktamadkan dalam mesyuarat Ahli Jawatankuasa yang diadakan hari ini.Beliau juga memaklumkan ahli jawatan kuasa bersetuju bagi mengekalkan kriteria pemilihan atlet berpandukan kriteria A dan B."Bagi kategori A atlet perlu menduduki sekurang-kurangnya tempat ketiga dalam rangking Asia Tenggara, manakala dalam acara berpasukan, sebuah pas ukan perlu berada di kedudukan empat teratas dalam rangking Asia Tenggara untuk dipertimbangkan.

(Presiden Majlis Olimpik Malaysia,Tan Sri Mohamad Norza Zakaria)

"Bagi kategori B, atlet perlu berada di kedudukan enam teratas untuk dipertimbangkan", katanya.Beliau menyatakan perkara itu selepas mesyuarat ahli jawatankuasa Majlis Olimpik Malaysia di ibu negara.Tambah beliau, dalam mesyuarat berkenaan juga telah dilihat secara kasar skuad negara akan kehilangan 12 pingat emas daripada 37 acara sukan. Ini berikutan kebanyakan sukan yang dipertandingkan di Sukan Sea Hanoi tidak dianjurkan Sukan Asia Kemboja nanti.


Ciapan berhubung cukai LHDN berbaur fitnah -KDA FC

KUALA LUMPUR, 10 Oktober- Kedah Darul Aman (KDA) FC menyifatkan ciapan Twitter yang mendakwa skuad Sang Kenari mempunyai masalah dalaman membabitkan isu cukai Lembaga Hasil Dalam Negeri (LHDN), sebagai ‘kenyataan fitnah’.Ketua Pegawai Eksekutifnya Khamal Idris Ali berkata KDA FC akan mengambil tindakan undang-undang, bagi membersihkan nama dan imej pasukan serta satu notis tuntutan atas kenyataan fitnah itu akan diserahkan dalam masa terdekat.Beliau berkata pemegang akaun @zulhelmizainal1 hari ini, menerusi ciapannya itu memaparkan satu salinan dokumen dengan kepala surat dari LHDN kepada KDA FC bertarikh 24 Ogos 2022, berkenaan Potongan Cukai Berjadual (PCB) 2021 hingga 2022.“Dokumen sulit yang diperolehi secara tidak sah ini, telah memberi gambaran buruk kepada kelab, seterusnya tanpa fakta menyeluruh berkenaan kandungan surat tersebut. Hanya satu muka surat dikongsi. “Pihak KDA FC sentiasa menjaga kebajikan pemain dan sentiasa bertanggungjawab atas semua tanggungan, termasuklah pembayaran gaji dan cukai pendapatan,” katanya dalam kenyataan pasukan itu malam ini.Khamal Idris berkata surat dikongsi itu sepatutnya hanya perlu berada dalam milikan LHDN dan KDA FC dan satu salinan kepada Liga Bolasepak Malaysia (MFL).

Beliau berkata KDA FC amat dukacita dengan penyebaran dokumen sulit berkenaan tanpa kebenaran dan rumusan dibuat pemegang akaun itu telah memberi persepsi negatif kepada pengurusan kelab serta imej negeri Kedah. Sebagai rekod, setakat 10.30 malam ini, ciapan yang dibuat pada 4.33 petang itu telah mendapat 546 ‘retweet’ dan 631 ‘like’. -BERNAMA


EPL: Kemenangan Arsenal atasi Liverpool kukuhkan keyakinan buru gelaran juara liga

(Pengurus Arsenal, Mikel Arteta meraikan kemenangan pasukannya ke atas Liverpool pada aksi  Liga Perdana Inggeris/ REUTERS)

LONDON, 10 Oktober - Pengurus Arsenal, Mikel Arteta menjelaskan kemenangan 3-2 pasukannya ke atas Liverpool pada aksi Liga Perdana Inggeris (EPL) awal pagi tadi mengukuhkan lagi keyakinan dan semangat The Gunners untuk memburu gelaran juara pada musim ini.Pada aksi di Emirates itu, Arsenal mendahului tiga kali menerusi jaringan Gabriel Martinelli dan dua gol Bukayo Saka.Manakala Liverpool cuba memberi tentangan dengan gol daripada Darwin Nunez dan Roberto Firmino.

(Pemain pertahanan Arsenal, Ben White dan William Saliba meraikan kemenangan ke atas Liverpool pada aksi Liga Perdana Inggeris/ AFP)

"Anda tidak boleh bayangkan betapa ia membantu pemain dan berapa banyak kepercayaan yang diberikannya dan berapa banyak keyakinan serta sokongan, sebenarnya ia adalah salah satu perkara terbaik yang telah kami lakukan sejak kami bersama di sini, kami bersatu, saya tidak tahu, anda datang ke sini dan akan mendapat sedikit pengalaman dan ianya hebat," jelas Arteta.Kejayaan itu menyaksikan Arsenal kembali mendahului carta liga dengan 24 mata, satu mata mengatasi Manchester City, sementara Liverpool pula jatuh ke tangga ke-10. -REUTERS


West Brom pecat Steve Bruce

(Bekas pengurus kelab West Bromwich Albion, Steve Bruce/ AFP)

LONDON, 10 Oktober - Kelab Liga Kejuaraan, West Bromwich Albion pada Isnin memecat pengurus, Steve Bruce selepas hanya lapan bulan mengendalikan kelab itu dalam zon penyingkiran.Bekas bos Newcastle itu, 61 tahun, menandatangani kontrak selama 18 bulan di Hawthorns pada bulan Februari lalu tetapi hanya memenangi lapan daripada 32 perlawanannya sebagai pengurus."West Bromwich Albion hari ini telah berpisah dengan pengurus Steve Bruce," kata kelab itu dalam satu kenyataan."Kakitangan kejurulatihannya iaitu Steve Agnew, Stephen Clemence dan Alex Bruce (anak Bruce) juga telah meninggalkan Hawthorns.

(Steve Bruce ketika mengendalikan kelab West Bromwich Albion)

"Kelab ini ingin merakamkan ucapan terima kasih kepada Steve Bruce dan kakitangan kejurulatihannya atas usaha mereka sejak tiba pada Februari."Kelab itu berkata proses pelantikan pengurus baharu sedang dijalankan.Bekas pertahanan Manchester United itu telah menikmati empat promosi ke Liga Perdana sepanjang karier pengurusannya tetapi meninggalkan West Brom di tempat ke-22 dalam Liga Kejuaraan selepas mencatatkan hanya satu kemenangan dalam 13 perlawanan liga pertama mereka. -AFP


Selepas dua tahun tertangguh, LTdL 2022 kembali dengan kayuhan 1,183 kilometer

KUALA LUMPUR, 10 Oktober- Selepas dua tahun tertangguh susulan penularan wabak COVID-19, kejohanan berbasikal Le Tour de Langkawi (LTdL) kembali menawarkan lapan peringkat perlumbaan dengan jarak keseluruhan 1,183 kilometer.Perebutan dalam kalangan pelumba basikal mana yang layak menyarung jersi kuning selaku juara keseluruhan LTdL 2022 bakal terjawab selepas kayuhan bermula esok sehingga 18 Oktober ini.Lebih berprestij acara tersebut turut disertai enam pasukan Jelajah Dunia termasuk dari Perancis, Amerika Syarikat, Sepanyol dan Kazashtan.Belum sempat membuka tirai, pencinta jelajah tertua Asia itu menerima perkhabaran gembira sebelum ini, apabila Kesatuan Berbasikal Antarabangsa (UCI) mengekalkan taraf perlumbaan itu sebagai PRO Series untuk tahun 2023 hingga 2025.Ia sekaligus menjadi 'tiket' untuk menarik pasukan elit dunia menyertai kejohanan tersebut musim depan."Ini adalah satu kebanggaan buat kita semua, menunjukkan bahawa LTdL adalah satu temasya yang bertaraf antarabangsa dan diberi perhatian oleh pasukan-pasukan ternama di seluruh dunia.Ini satu perkara yang amat membanggakan buat seluruh rakyat sejak permulaan LTdL sehingga tahap sekarang," menurut Menteri Belia dan Sukan, Datuk Seri Ahmad Faizal Azumu.

(LTdL 2022 akan bermula esok sehingga 18 Oktober meliputi lapan peringkat perlumbaan)

Perlumbaan kali ini dijangka lebih mencabar dengan keadaan cuaca hujan lebat yang akan menguji ketahanan pelumba dan strategi semua pasukan bertanding.Membariskan pelumba terbaik, wakil Malaysia, Terengganu Polygon Cycling Team (TSG) sudah melakukan persiapan awal dengan menyertai jelajah di Iran dan Taiwan.Ketua Pegawai Eksekutifnya, Che Ku Mohd Izmuddin Che Ku Mahmood berkata, pentas LTdL 2022 menjadi platform terbaik buat TSG kekal sebagai pasukan terbaik Asia dalam ranking UCI."Kami cuba kekalkan prestasi baki tiga atau empat kejohanan ini dan cuba mengumpul mata bagi memastikan TSG kekal sebagai pasukan nombor satu Asia," katanya.Sementara itu, ketua jurulatih pasukan kebangsaan, Mohd Yusof Nasir meletakkan sasaran untuk menyerlah dalam tiga peringkat pertama perlumbaan. Ia membabitkan laluan Kuala Pilah ke Kuala Lumpur, Kuala Klawang ke Raub dan Putrajaya ke Genting Highland."Kerana peringkat tersebut adalah peringkat berbukit dan ia akan menentukan di manakah pasukan negara pada masa itu.Tapi apa pun bagi saya, mana-mana peringkat pun kita harap dapat lakukan yang terbaik dan sekurang-kurangnya berusaha untuk mendapatkan podium untuk satu peringkat," ujarnya.Satu lagi pasukan berpengalaman, Team Sapura Cycling (TSC) juga hadir dengan reputasi gah sebagai pasukan terbaik pada edisi lalu.Perlumbaan musim ini bakal membuka tirai di Kuala Pilah menuju ke ibu negara membabitkan jarak sejauh 157.3 kilometer.Peringkat terakhir akan berlangsung di Loop Langkawi yang menyaksikan jarak keseluruhan 115.9 kilometer. Laporan Tuan Ikram Tuan Muhamad.


Djokovic raih kejuaraan ke-90

(Djokovic bergambar bersama trofi selepas memenangi perlawanan akhir perseorangan lelaki menentang pemain Greece Stefanos Tsitsipas dalam perlawanan akhir ATP/REUTERS)

ASTANA, 9 Oktober- Novak Djokovic merangkul gelaran ke-90 dalam kariernya dan yang keempat pada 2022 dengan kemenangan dominan terhadap Stefanos Tsitsipas dalam perlawanan akhir Kejohanan Tenis ATP di sini.Djokovic yang berusia 35 tahun menang 6-3, 6-4 dalam masa 75 minit untuk menambah trofi yang dimenanginya musim ini di Tel Aviv, Rom dan di Wimbledon.Ia merupakan perlawanan kesembilan berturut-turut dimenangi pilihan keempat itu, yang menjamin dirinya tempat di Pusingan Akhir ATP 2022.Pemain Serbia itu menang di Tel Aviv seminggu lalu, kejohanan perseorangan pertamanya sejak menamatkan kejuaraan Wimbledon ketujuh dan gelaran Grand Slam ke-21 pada Julai.

(Djokovic bergambar bersama trofi selepas memenangi perlawanan akhir perseorangan lelaki menentang pemain Greece Stefanos Tsitsipas/REUTERS)

Dia digantung daripada Terbuka Amerika Syarikat dan seluruh gelanggang keras Amerika Utara atas keengganannya untuk divaksin sebelum kembali dalam acara berpasukan Piala Laver di London bulan lalu.Bagi pilihan ketiga Tsitsipas, ia adalah kali kesembilan dia bermain dalam perlawanan akhir Jelajah ATP dan kali kesembilan dia terpaksa berpuas hati sebagai naib juara. -AFP


Tragedi Stadium Kanjuruhan: FAM nyata sokongan kepada PSSI

KUALA LUMPUR, 9 Oktober- Susulan tragedi berdarah di Stadium Kanjuruhan tempoh hari Presiden FAM, Datuk Hamidin Mohd Amin telah mengadakan pertemuan dengan Persatuan Sepak Bola Seluruh Indonesia (PSSI) bagi menyatakan rasa dukacita dan sokongan terhadap republik berkenaan.Dalam satu kenyataan, FAM memaklumkan pertemuan itu yang disifatkan sebagai ‘keluarga serumpun’, berlangsung semalam.PSSI diwakili Ketua Umum, Mochamad Iriawan dan wakil Setiausaha Agungnya, Maaike Ira Puspita."Datuk Hamidin berkata dunia bola sepak sememangnya turut berduka dan Malaysia sebagai jiran serumpun, sentiasa terbuka untuk memberi sebarang bantuan dan sokongan kepada Indonesia," menurut kenyataan itu.Beliau tiba di Indonesia pada Jumaat lepas bagi menyaksikan perlawanan skuad bawah 16 tahun kebangsaan menentang UAE dan aksi terakhir Kumpulan B Kelayakan Piala Asia B-17 2023 menentang tuan rumah, Indonesia malam ini.Pada 1 Oktober lalu, pertembungan dua pasukan berjiran Jawa Timur antara Arema FC dengan Persebaya Surabaya di Stadium Kanjuruhan, Malang mengorbankan lebih 120 mangsa termasuk kanak-kanak.

(FAM memaklumkan pertemuan itu yang disifatkan sebagai ‘keluarga serumpun’)


E-Sukan: Pencapaian tidak setanding peruntukan?

PUTRAJAYA, 9 Oktober - Pencapaian sukan elektronik (e-sukan) negara dalam konteks pembangunannya tidak setanding dengan peruntukan mencecah RM60 juta yang telah diberikan kerajaan, kata Setiausaha Agung Persekutuan Sukan Elektronik Malaysia (MESF) Mohamad Nazri Abdul Latiff.Beliau berkata dengan peruntukan bagi pembangunan e-sukan negara yang telah diberikan sejak 2019 itu, Malaysia sebenarnya mampu meraih pencapaian serta pengiktirafan lebih tinggi pada peringkat antarabangsa.“Nak kata kecewa (pencapaian) pun kita bawa balik tiga emas di Kejohanan E-Sukan Komanwel 2022 di Birmingham (Ogos lepas), (tetapi) atas usaha kita juga.“Tetapi bajet itu masih lagi jadi pertanyaan, dengan bajet yang telah diberikan saya gambarkan Malaysia sudah pun ada Arena E-Sukan yang kemegahannya boleh dikagumi di peringkat antarabangsa,” katanya kepada Bernama.Peruntukan RM60 juta bagi pembangunan e-sukan itu merangkumi RM15 juta yang diumumkan menerusi Bajet 2022 dan 2021, RM20 juta (Bajet 2020) dan RM10 juta pada pembentangan Bajet 2019.Terbaru, pada pembentangan Rang Undang-undang Perbekalan 2023 di Dewan Rakyat dua hari lepas, Menteri Kewangan Tengku Datuk Seri Zafrul Tengku Abdul Aziz mengumumkan peruntukan RM13 juta, sekali gus menjadikan jumlah keseluruhan yang diterima bagi pembangunan e-sukan berjumlah RM73 juta.

Mohamad Nazri berkata banyak penjimatan dari sudut penganjuran aktiviti dapat dilakukan jika kerajaan membangunkan arena atau stadium e-sukan sendiri kerana ketika ini mereka terpaksa menyewa yang memakan kos tinggi.“Keduanya pembangunan e-sukan itu lebih mampan dan bergerak lebih lancar kerana kita sudah ada stadium (sendiri). Ramai akan berkunjung untuk melihat kemegahan yang dimiliki Malaysia,” katanya yang turut mengakui banyak saingan liga dapat dianjurkan menerusi belanjawan yang diterima saban tahun.Sebagai rekod, pada Disember 2020 Esports Business Network (EBN) melancarkan bandar e-sukan pertama Malaysia dikenali sebagai EBN Esports City yang disasarkan sebagai destinasi acara antarabangsa, justeru memperkukuh industri e-sukan negara di peringkat tempatan, serantau dan global.EBN Esports City bernilai RM4 juta itu yang terletak di tingkat atas pusat beli-belah Quill City Mall di Kuala Lumpur dengan keluasan 65,000 kaki persegi, direka sebagai lokasi ideal yang dilengkapi teknologi dan sistem sokongan tercanggih untuk menganjurkan kejohanan, acara dan konvensyen e-sukan bertaraf dunia.Semalam, Presiden MESF Datuk Ananth S. Nathan menggesa semua pihak meneliti dan memperhalusi mengenai pengurusan peruntukan Bajet 2023 yang menyaksikan e-sukan menerima RM13 juta.Beliau berkata MESF sebagai badan induk yang mengelola pembangunan e-sukan negara, tidak pernah menerima atau berpeluang menggunakan peruntukan belanjawan secara khusus yang telah diumumkan dalam pembentangan bajet pada tahun-tahun sebelum ini. - BERNAMA


TSG muktamadkan skuad akhir ke saingan LTdL

KUALA TERENGGANU, 9 Oktober- Pasukan bertaraf benua, Terengganu Polygon Cycling Team (TSG) memuktamadkan senarai enam pelumba yang akan membawa cabaran pada kejohanan Le Tour de Langkawi (LTdL) 2022 dijadualkan bermula Selasa ini.Pelumba yang disenaraikan adalah Anatolii Budiak; Metkel Eyob; Jambaljamtsz Sainbayar; Youcef Reguigui; Mohd Harrif Saleh; dan Muhammad Nur Aiman Mohd Zarrif yang merupakan pelumba termuda TSG dan pernah memenangi gelaran Raja Bukit LTdL 2020.Ketua Pegawai Operasinya Nasiruddin Wan Idrus berkata TSG melakukan perubahan akhir dengan memasukkan Muhammad Nur Aiman bagi menggantikan Nur Amirul Fakhruddin Mazuki yang diletakkan pada senarai awal pelumba ke LTdL.Beliau berkata keputusan itu berdasarkan penilaian prestasi semasa Muhammad Nur Aiman yang baik dan memberangsangkan ketika beraksi di Tour Of Iran, Azerbaijan baru-baru ini."Nur Aiman berjaya merangkul tempat kedua pada peringkat pertama dan peringkat kelima sekali gus membolehkan TSG pulang dengan tiga podium termasuk menerusi seorang lagi pelumba import dari Ukraine, Anatolii Budiak. "Beliau adalah sandaran terbaik TSG untuk sekali lagi bergelar Raja Bukit pada LTdL edisi ke-26 selepas memenanginya ketika bersama pasukan Sapura Cycling Team pada 2020," katanya ketika dihubungi hari ini.

Pelumba TSG berharap mampu gegar LTdL 2022

Menurut Nasiruddin TSG meletakkan sasaran yang realistik dengan kemenangan satu podium dan jersi kuning pada saingan kali ini, selepas mengambil kira saingan daripada pasukan bertaraf benua dan dunia yang turut hadir pada perlumbaan paling berprestij di rantau ini berkenaan."Kita percaya enam pelumba yang disenaraikan ini mampu menghadiahkan kemenangan dan keceriaan buat kem pasukan dan peminat sukan berbasikal negara," katanya.LTdL kali ini menampilkan lapan peringkat perlumbaan bermula dari Kuala Pilah, Negeri Sembilan dan berakhir di Pulau Langkawi, Kedah pada 18 Oktober. -BERNAMA


Kejohanan Judo Dunia: Brazil, Mongolia patah penguasaan Jepun

TASHKENT, 8 Oktober- Rafaela Silva dari Brazil dan Tsogtbaatar Tsend-Ochir dari Mongolia memecahkan dominasi Jepun dalam Kejohanan Judo Dunia dengan memenangi pingat emas masing-masing dalam kategori 57 kilogram dan 73 kilogram.

Silva, 30, memenangi pertarungan akhir menerusi waza-ari menentang etlet Jepun, Haruka Funakubo, 23, bagi merangkul pingat emas kedua sembilan tahun selepas gelaran dunia pertamanya.Atlet judo wanita Brazil itu kembali bertanding lewat tahun lalu selepas digantung selama dua tahun disebabkan kesalahan doping.Dia tidak dapat mempertahankan kejuaraan Olimpiknya di Tokyo tahun lepas.Dalam satu lagi pertarungan akhir Tsend-Ochir, 26, menewaskan juara dunia 2017, Soichi Hachimoto dari Jepun dalam kategori 73 kilogram lelaki.Dia juga menang menerusi waza-ari tetapi dalam masa tambahan. Jepun telah memenangi empat gelaran pertama dalam pertandingan tahun ini. -AFP

(Rafaela Silva dari Brazil dan Tsogtbaatar Tsend-Ochir dari Mongolia memecahkan dominasi Jepun dalam Kejohanan Judo Dunia dengan memenangi pingat emas masing-masing dalam kategori 57 kilogram dan 73 kilogram/Foto Twitter Judo BC)


VSN 2030 ambil kira trend terkini, perkembangan modal insan - Norza

KUALA LUMPUR, 9 Oktober- Visi Sukan Negara (VSN) 2030 yang dilancarkan oleh Perdana Menteri Datuk Seri Ismail Sabri Yaakob semalam, mengambil kira trend terkini selaras dengan Aspirasi Keluarga Malaysia.Presiden Majlis Olimpik Malaysia (MOM) Tan Sri Mohamad Norza Zakaria berkata rangka tindakan sukan bagi tempoh 10 tahun itu, berkisar kepada perkembangan modal insan, iaitu atlet dan jurulatih.Mohamad Norza turut merakamkan penghargaan kepada Perdana Menteri yang mengumumkan empat inti pati utama ketika pelancaran pelan tindakan itu, sempena sambutan Hari Sukan Negara 2022 di Putrajaya.Beliau berkata penawaran biasiswa dan peluang melanjutkan pelajaran kepada atlet yang cemerlang dan berjaya memenangi pingat dari peringkat Sukan Malaysia (Sukma) ke kejohanan antarabangsa yang diiktiraf oleh kerajaan, pastinya menjadi pemangkin kepada atlet yang bercita-cita untuk menaiki podium tanpa melupakan impian ke menara gading.“Ini meluaskan kelompok atlet yang memiliki intelek untuk mengurus kerjaya ketika di kemuncak dan seterusnya selepas bersara. Ia juga memberi keyakinan kepada ibu bapa bahawa penyertaan anak-anak mereka dalam bidang sukan tanpa dibebani isu atau bebanan kewangan,” katanya menerusi kenyataan.Mohamad Norza berkata VSN juga membuka peluang kepada bekas atlet untuk menyumbang semula dalam sukan, apabila mereka yang berkemahiran dipertimbangkan sebagai jurulatih Pendidikan Jasmani dan dilibatkan dalam inisiatif pencarian bakat di peringkat akar umbi melalui program My Talent Identification (MyTID).“Yang penting proses pengenalpastian bakat dilaksanakan oleh mereka yang pernah susah dan senang dalam sukan berkenaan. Selain itu, atlet berkemahiran berpeluang meneruskan kerjaya sebagai jurulatih,” katanya.Beliau turut positif mengenai rancangan menaik taraf fasiliti sukan bagi meningkatkan akses kepada kemudahan sukan dan secara tidak langsung meningkatkan penglibatan Keluarga Malaysia untuk bergiat aktif dalam aktiviti bersukan.Menurutnya budaya bersukan di peringkat massa akan meluaskan kelompok masyarakat yang bersukan, sekali gus akan mendedahkan masyarakat umum kepada bibit-bibit sukan prestasi tinggi.

Presiden Majlis Olimpik Malaysia (MOM) Tan Sri Mohamad Norza Zakaria / FOTO BERNAMA

“Dasar ini bukan sahaja mencetuskan budaya penyelenggaraan dan pemeliharaan yang subur, ia juga memberi opsyen dan platform kepada Keluarga Malaysia untuk mengamalkan gaya hidup yang sihat.“Semakan dan pewartaan semula Jadual Pertama di bawah Akta Pembangunan Sukan 1997, iaitu jenis-jenis sukan yang tersenarai akan ditingkatkan dan e-sukan akan turut disenaraikan. Ini akan membuka ruang kepada sukan seperti e-sukan yang menjadi tarikan belia hari ini diiktiraf dan diwartakan, sejajar perkembangan masa kini,” katanya.


MotoGP Malaysia 2022: Azroy azam manfaatkan peluang jika terpilih untuk beraksi

(Kasma Daniel Kasmayudin, Azroy Hakeem Anuar dan Khairul Idham Pawi akan mewakili Malaysia ke Kejuaraan Dunia Grand Prix Motosikal (MotoGP) Malaysia sebagai pelumba Wildcard Moto2/ Foto FB Malaysian Cub Prix)

SEPANG, 8 Oktober - Pelumba negara, Azroy Hakeem Anuar akan memanfaatkan peluang jika terpilih beraksi di kategori Moto2 bagi Kejuaraan Dunia Grand Prix Motosikal (MotoGP) Malaysia 2022 menerusi program pelumba 'wild card'.Selain Azroy, dua pelumba negara yang tersenarai ialah Kasma Daniel Kasmayudin dan Khairul Idham Pawi.Jelas Azroy, jika terpilih, ia merupakan kali pertama beliau akan beraksi pada perlumbaan yang dijadualkan berlangsung pada 23 Oktober ini."Pastinya memang mencabarlah, setiap hujung minggu ada perlumbaan dekat setiap negara, saya pula berlumba di peringkat Asia, tiba-tiba nak beralih ke peringkat Eropah pula, memang lain lah tahap di situ tapi yang pasti saya akan cuba kecilkan jurang itu," kata beliau ketika ditemui Berita RTM selepas perlumbaan pusingan keempat Kejuaraan Motosikal Asia (ARRC) 2022, di Litar Antarabangsa Sepang (SIC), di sini hari ini.

"Mereka cuma dedahkan untuk pelumba 'wild card' tapi masih membuat keputusan kerana cuma dua pelumba sahaja yang akan terpilih, apa yang saya tahu, cuma dapat tahu, saya akan berlumba di 'wild card' dan untuk dua pelumba lagi," menurut Kasma Daniel.Ketika ini seorang lagi pelumba negara, Syarifuddin Azman atau dikenali sebagai Damok yang telah sah beraksi di Moto3 nanti.


Bajet 2023: MPM harap peruntukan RM12 juta bagi sukan OKU disalur sebaik mungkin

PUTRAJAYA, 8 Oktober- Peruntukan RM12 juta bagi pembangunan sukan Orang Kurang Upaya (OKU) yang diumumkan dalam Bajet 2023 diharap dapat disalurkan sebaik mungkin kepada Majlis Paralimpik Malaysia (MPM), kata Presidennya Datuk Seri Megat D Shahriman Zaharudin.Beliau berkata ini kerana terdapat 27 persatuan di bawah naungan MPM yang memerlukan dana tersebut bagi tujuan pembangunan bakat di peringkat akar umbi.“Dalam Bajet 2022, peruntukan untuk sukan OKU adalah RM10 juta dan telus saya nyatakan, kami hanya dapat peruntukan antara 20 hingga 30 peratus sahaja. Saya harap duit itu dapat disalurkan kepada persatuan kami kerana kami membangunkan bakat dari akar umbi di peringkat sekolah mahupun komuniti.“Dengan peruntukan tersebut, kita dapat menjalankan banyak program pembangunan bakat seterusnya mewujudkan pelapis atlet para,” katanya kepada pemberita selepas merasmikan Karnival Sukan Inspire OKU Aktif Peringkat Wilayah Persekutuan Kuala Lumpur di sini hari ini.Menteri Kewangan Tengku Datuk Seri Zafrul Tengku Abdul Aziz ketika membentangkan Bajet 2023 di Dewan Rakyat semalam mengumumkan peruntukan RM12 juta yang disediakan khusus untuk pembangunan sukan OKU bagi melahirkan atlet para bertaraf antarabangsa.Megat D Shahriman berkata atlet para negara semakin menunjukkan prestasi memberangsangkan, justeru golongan itu tidak seharusnya dianaktirikan.“Saya cakap bagi pihak 27 persatuan yang ada, kami telah menunjukkan prestasi yang baik. Atlet para telah membawa emas dan beri yang terbaik untuk negara. Tiada bezanya bagi orang biasa (atlet) dan OKU.“Kalau boleh, sampailah (dana) untuk komuniti OKU,” katanya merujuk kepada pencapaian atlet para di Sukan Para ASEAN (APG) Ke-11 di Solo, Indonesia, sekitar Julai dan Ogos lepas.Malaysia yang diwakili kira-kira 70 atlet mengakhiri APG dengan mengumpul 36 pingat emas, 20 perak dan 14 gangsa.Dalam pada itu, Karnival Sukan Inspire OKU Aktif diadakan sempena Hari Sukan Negara 2022 bagi menggalakkan golongan OKU terlibat dalam aktiviti sukan dan kecergasan.Pelbagai acara dan aktiviti dirancang bagi memeriahkan karnival tersebut seperti sukan tradisional, e-sukan, sukaneka dan pameran kerjaya.- BERNAMA

(Presiden MPM, Datuk Seri Megat D Shahriman Zaharudin)


KBS yakin Bajet 2023 bakal beri impak positif pada pembangunan belia dan industri sukan negara

(Menteri Belia dan Sukan, Datuk Seri Ahmad Faizal Azumu berucap pada Majlis Pelancaran Hari Sukan Negara 2023)

PUTRAJAYA, 8 Oktober- Susulan peruntukkan keseluruhan RM332 juta dengan sejumlah RM154 juta akan diperuntukkan bagi program latihan atlet di bawah program pembangunan ekosistem sukan menyeluruh.Menteri Belia dan Sukan, Datuk Seri Ahmad Faizal Azumu optimis dengan peruntukkan tersebut sasaran negara untuk meraih pingat emas pertama di pentas olimpik akan diterjemahkan."Sebanyak RM50 juta telah diperuntukkan kepada program podium dan ini memudahkan MSN meneruskan program podium atlet berprestasi tinggi dan kita yakin momentum yang ada sekarang, atlet berada pada landasan terbaik dan saya percaya idaman kita emas pertama olimpik itu akan tercapai di Olimpik Paris nanti insya-Allah,"katanya.Beliau juga berharap dengan peruntukkan itu pembangunan atlet yang menggalas cabaran negara di temasya Sukan Olimpik 2024 di Paris membuat persiapan yang cukup rapi.Belanjawan 2022 sebelum ini menyaksikan keseluruhan industri sukan negara menerima RM244 juta.Ia berkurangan lebih RM50 juta berbanding sebelum pandemik COVID-19, dengan belanjawan 2020 memperuntukkan RM299 juta untuk sektor itu.

(Sekitar kemeriahan sambutan Hari Sukan Negara di Putrajaya)


Liga Super: Sabah bangkit kutip tiga mata tewaskan Penang FC

(Ketua jurulatih Sabah FC, Datuk Ong Kim Swee)

Beliau berharap kemenangan itu menyuntik semangat para pemain untuk terus menunjukkan disiplin dan tidak mengambil mudah dua perlawanan terakhir saingan Liga Super termasuk menentang Pahang."Bagi saya ini bukan satu perlawanan yang mudah apabila kita mendapatkan gol ke 2 ke 3 iaitu menunjukkan perlawanan yang mudah tetapi apabila kita mendahului walaupun dengan 10 orang seperti yang saya katakan penang bermain dengan baik," katanya.Sementara itu, Ketua Jurulatih Penang FC, Datuk Zainal Abidin Hassan berpuas hati semangat juang ditunjukkan anak buahnya."Bukan mudah hendak main di kekurangan orang di Sabah tetapi mereka telah menunjukkan satu semangat yang begitu main hingga menyamakan kedudukan tetapi mereka nampak kelihatan lemah putus asa apabila gol kedua berlaku," katanya.


Mbappe tersenarai dalam Forbes, pemain bola sepak berpendapatan paling tinggi

NEW YORK, 8 Oktober- Bintang Perancis, Kylian Mbappe mendahului senarai pemain bola sepak berpendapatan paling tinggi.Menurut portal majalah perniagaan, Forbes, Mbappe melepasi angka AS$100 juta (RM465 juta) pada usia 23 tahun manakala legenda seperti Lionel Messi dan Cristiano Ronaldo berada dalam usia 30-an dan di kemuncak karier masing-masing ketika mencapai jumlah itu buat pertama kali.Mbappe menandatangani lanjutan kontrak tiga tahun pada Mei lalu untuk terus bersama skuad Ligue 1, Paris Saint-Germain.Perjanjian itu membolehkan Mbappe menerima gaji AS$110 juta (RM511.51 juta) dan bonus serta pendapatan periklanan mencecah AS$18 juta (RM83.7) daripada jenama seperti Nike, Dior, Hublot dan Oakley.Wajah Mbappe turut menghiasi muka depan permainan video EA Sports FIFA dan dia juga menubuhkan syarikat penerbitan Zebra Valley serta melabur dalam platform NFT, Sorare."Dia kini adalah ikon global. Dia mahu membantu dunia dan menunjukkan apa yang mampu dibinanya di Perancis," kata pengasas bersama Sorare, Nicolas Julia.Rakan sepasukan PSG, Messi, 35, di tangga kedua senarai itu pada AS$120 juta (RM558.01 juta) manakala pemain Manchester United, Ronaldo, 37, ketiga pada AS$100 juta (RM465 juta).Kedua-dua pemain itu menduduki dia tangga teratas sejak tahun 2014 dan masih mendahului pendapatan menerusi periklanan dengan masing-masing Ronaldo pada AS$60 juta (RM279 juta) dan Messi AS$55 juta (RM255.75 juta).Bintang Brazil, Neymar pula di tangga keempat dengan pendapatan AS$87 juta (RM404.55 juta), diikuti Mohamed Salah, Erling Haaland, Robert Lewandowski, Eden Hazard, Andres Iniesta dan Kevin De Bruyne. - AFP


Bajet 2023: Kerajaan sedia RM332 juta untuk industri sukan

KUALA LUMPUR, 7 Oktober - Tahun ini negara telah memahat sejarah sukan yang amat membanggakan, kata Menteri Kewangan Tengku Datuk Seri Zafrul Tengku Abdul Aziz.Tengku Zafrul ketika membentangkan Rang Undang-Undang Perbekalan 2023 berkata, pastinya apabila kejayaan paling besar ialah pengakhiran 45 tahun untuk Malaysia bergelar juara di Kejohanan Badminton Dunia melalui pasangan beregu lelaki nombor satu negara, Aaron Chia – Soh Wooi Yik.Oleh itu, melihat pentingnya program latihan dan fasiliti sukan yang terbaik buat negara kerajaan menyediakan peruntukan berjumlah RM332 juta ."Antara sebanyak RM145 juta untuk menyelenggara, menaik taraf dan membina kemudahan sukan di seluruh negara."Selain itu RM154 juta bagi menjayakan pembangunan ekosistem sukan yang menyeluruh melalui pencarian bakat baharu, program latihan, kelengkapan fasiliti sukan, hinggalah membawa negara ke podium sukan antarabangsa," katanya.Sementara itu, sebanyak RM20 juta bagi membuka peluang belia terlibat dalam sukan permotoran di platform yang betul melalui pembangunan litar drag.Tambahnya, RM13 juta juga untuk pembangunan e-sukan.Beliau berkata potongan cukai juga akan diberikan bagi mereka yang menyumbang kepada NGO yang terlibat dalam pembangunan sukan di peringkat akar umbi.ATLET PARA NEGARASementara itu, bagi melahirkan lebih ramai atlet para bertaraf antarabangsa, kerajaan menyediakan sejumlah RM12 juta untuk pembangunan sukan OKU."Kepada atlet para negara – kalian sentiasa memberi inspirasi. Kami turut merakamkan ucapan tahniah kepada semua atlet para negara yang berjaya menggenggam 36 emas di Sukan Para ASEAN," katanya.

KEBAJIKAN ATLETTambah Zafrul, kerajaan akan menyediakan peruntukan RM5 juta kepada Yayasan Kebajikan Atlet Kebangsaan (YAKEB) untuk tahun 2023 dan selanjutnya agar kebajikan atlet negara terus terpelihara.AGENDA NASIONAL MALAYSIA SIHATKerajaan turut menyediakan dana sebanyak RM15 juta melalui Agenda Nasional Malaysia Sihat bagi memupuk gaya hidup sihat serta mengurangkan risiko penyakit tidak berjangkit"Hasil Tinjauan Kebangsaan Kesihatan dan Morbiditi menunjukkan, satu daripada dua orang dewasa mempunyai berat badan berlebihan. Kita juga kekal juara sebagai negara paling obes di Asia Tenggara. Ini adalah satu isu kesihatan awam yang perlu diambil berat," katanya.HARI SUKAN NEGARAPada tahun hadapan, kerajaan menyediakan RM10 juta untuk meneruskan Hari Sukan Negara dan Jelajah Fit Malaysia.Bersempena Hari Sukan Negara pada esok (Sabtu), Tengku Zafrul menyeru agar seluruh Keluarga Malaysia meluangkan sedikit masa beriadah demi memupuk gaya hidup lebih sihat.


LTDL 2022: Skuad negara intai podium dalam 3 peringkat awal perlumbaan

KUALA LUMPUR, 6 Oktober - Menjelang jelajah berbasikal Le Tour De Langkawi (LTDL) 2022 yang akan berlangsung minggu depan.Ketua Jurulatih skuad kebangsaan, Mohd Yusof Nasir menjelaskan, tiga peringkat pertama perlumbaan bakal menjadi medan terbaik buat pelumba negara untuk meraih sekurang-kurangnya satu kedudukan podium.Tiga peringkat tersebut membabitkan laluan dari Kuala Pilah ke Kuala Lumpur, Kuala Klawang ke Raub dan Putrajaya ke Genting Highland dengan jarak keseluruhan lebih 460 kilometer."Ini kerana laluan itu adalah laluan berbukit dan akan menentukan dimanakah pasukan negara diletakkan pada masa itu."Tapi pada saya, mana-mana laluan pun kita masih berharap yang kita dapat melakukan yang terbaik dan sekurang-kurangnya kita berusah mendapatkan podium untuk satu peringkat," katanya kepada RTM di sini.

Mohd Yusof bercakap kepada RTM, misi itu mampu dicapai berdasarkan pengalaman luas pelumba negara Nik Mohd Azwan Zulkiflie dan Sofian Nabil Omar Bakri yang dibantu pelumba muda berpotensi seperti Kee Zhe Yie.Tambahnya, skuad negara turut menerima suntikan moral menerusi tajaan Heavy Cycling Club yang diasaskan oleh Tengku Datuk Indera Abu Bakar Ahmad Tengku Tan Sri Abdullah.


Piala Dunia 2022 yang terakhir buat Messi

(Lionel Messi meraikan kejayaan menjaringkan gol semasa perlawanan bola sepak persahabatan antarabangsa antara Argentina dan Jamaica di Arena Red Bull/AFP)

BUENOS AIRES, 7 Oktober- Kapten skuad bola sepak kebangsaan Argentina, Lionel Messi mengumumkan bahawa Piala Dunia 2022 di Qatar "pasti" akan menjadi yang terakhir dalam kariernya."Ia adalah Piala Dunia terakhir saya, sudah tentu. Saya berasa sihat dari segi fizikal. Saya dapat melakukan pramusim yang sangat baik tahun ini, yang tidak dapat saya lakukan tahun lepas. Ia penting untuk sampai ke tempat saya sekarang, dengan prestasi dan keadaan fikiran yang baik serta harapan yang tinggi," kata pemain berusia 35 tahun itu kepada ESPN-Argentina.Messi membuat penampilan sulung antarabangsanya pada 2007 dan sejak itu telah menyarung jersi Argentina sebanyak 164 kali. -AFP

(Kapten skuad bola sepak kebangsaan Argentina, Lionel Messi/AFP)


FAM bakal bekerjasama dengan Qatar

(Foto Facebook Football Association of Malaysia)

KUALA LUMPUR, 6 Oktober- Persatuan Bolasepak Malaysia (FAM) tidak menolak kemungkinan mengadakan kerjasama bola sepak dua hala antara Malaysia dan Qatar.Presiden FAM Datuk Hamidin Mohd Amin berkata perkara itu dibincangkan semasa melakukan kunjungan hormat ke atas Presiden Persatuan Bolasepak Qatar (QFA) Sheikh Hamad Khalifa Ahmed Al Thani di pejabatnya di Al-Bidda Tower, Doha, semalam.Turut hadir Naib Presiden QFA Saud Abdulaziz al-Mohannadi dan Setiausaha Agung QFA Mansour al-Ansari.Hamidin berkata dalam perbincangan itu, kedua-dua pihak berkongsi pandangan isu kepentingan bersama demi manfaat positif bola sepak Malaysia dan Qatar.“Saya ingin mengucapkan terima kasih kepada Presiden QFA yang meluangkan masa beliau untuk membincangkan kemungkinan kerjasama bola sepak dua hala antara Malaysia dan Qatar.“Saya yakin ini akan memberi manfaat kepada kedua-dua negara dalam jangka panjang,” kata Hamidin dalam satu hantaran di laman Facebook FAM, hari ini.


VSN2030 dilancar Sabtu ini, lebih 4,000 aspirasi dikumpulkan

KUALA LUMPUR, 6 Oktober- Visi Sukan Negara (VSN) 2030 yang bakal dilancarkan Perdana Menteri Datuk Seri Ismail Sabri Yaakob bersempena Hari Sukan Negara (HSN) di Putrajaya pada Sabtu ini (8 Oktober) berjaya mengumpulkan lebih 4,000 aspirasi daripada rakyat Malaysia berkaitan sukan tanah air.Kementerian Belia dan Sukan (KBS) dalam satu kenyataan memaklumkan kesemua aspirasi itu dikumpul menerusi Kanvas Visi Sukan Negara 2030 yang dijalankan dari 7 April hingga November tahun lepas.Kenyataan itu menyebut kanvas berkenaan dilaksanakan mengikut konsep ‘daripada komuniti kepada komuniti’ yang mencerminkan strategi VSN2030 yang direncanakan oleh seluruh rakyat Malaysia tanpa mengira latar belakang.“Sesi libat urus yang diadakan di seluruh negara merangkumi 65 sesi secara fizikal dan dalam talian berjaya menarik lebih 8,000 penyertaan dan mengumpulkan lebih 4,000 aspirasi daripada segenap lapisan rakyat Malaysia.“Matlamat pembangunan VSN ialah supaya Malaysia menjadi sebuah negara bersukan yang mengamalkan sukan secara inklusif, adil dan selamat serta berdaya saing dalam mencapai kecemerlangan di peringkat antarabangsa,” menurut kenyataan itu.Kenyataan itu turut menyenaraikan enam teras utama VSN2030 iaitu Pembudayaan Sukan, Kegemilangan Sukan, Industri Sukan, Pembangunan Bakat, Profesionalisme Sukan dan Hab Sukan.Pembudayaan Sukan merangkumi perspektif yang luas dalam usaha kerajaan memupuk semangat kesukanan dan gaya hidup aktif dalam semua lapisan masyarakat melibatkan tiga cadangan strategi utama iaitu penglibatan dan pendidikan, sukan sebagai ejen penyatuan dan kerjasama antara komuniti.Kegemilangan Sukan pula melibatkan pembangunan sukan berprestasi tinggi dan elit yang berpaksikan tiga kumpulan sasar iaitu atlet, jurulatih dan pegawai sokongan seterusnya berhasrat melahirkan jaguh tempatan di persada antarabangsa.Teras Industri Sukan memberikan penumpuan khusus dan inklusif merangkumi pembangunan ekosistem industri sukan yang dilihat semakin berkembang serta berpotensi memberi impak cukup besar kepada pertumbuhan ekonomi negara.

Pembangunan Bakat memberi tumpuan kepada penyediaan sebuah ekosistem menggalakkan perkembangan bakat di semua peringkat manakala Profesionalisme Sukan merangkumi beberapa aspek kritikal dalam memastikan sistem tadbir urus cekap di peringkat badan sukan komuniti sehingga kebangsaan.“Skop teras Hab Sukan merangkumi aspek peningkatan capaian dan struktur tadbir urus yang menawarkan kualiti fasiliti, perkhidmatan dan kepakaran tinggi,” menurut kenyataan itu.KBS pada masa sama menjemput orang ramai untuk melawat Pavilion VSN2030 sekali gus memeriahkan karnival HSN di Dataran Istana Kehakiman, Putrajaya, Sabtu ini.


Haaland luar biasa

(Erling Haaland meraikan golnya ketika aksi Liga Juara-Juara menentang Copenhagen / AFP)

PARIS, 6 Oktober- Erling Haaland meneruskan aksi cemerlang dengan menjaringkan dua gol ketika Manchester City membelasah FC Copenhagen 5-0 dalam Liga Juara-Juara pada Rabu. Haaland menyertai City menentang Copenhagen di Stadium Etihad setelah menjadi pemain pertama dalam sejarah Liga Perdana yang menjaringkan tiga hatrik di tempat sendiri berturut-turut ketika berdepan Manchester United, pada Ahad.Pemain Norway itu menjaringkan gol pembukaan seawal minit ketujuh diikuti jaringan kedua 25 minit kemudian.Pemain berusia 22 tahun itu kini telah menjaringkan 28 gol dalam 22 penampilan Liga Juara-Juara, sekali gus memecahkan rekod Ruud van Nistelrooy untuk gol terbanyak dalam 30 perlawanan pertama pemain dalam kejohanan itu.“Saya tidak pernah menyaksikan perkara seperti itu dalam hidup saya,” kata Jack Grealish dari City kepada BT Sport.“Untuk gol pertama dan kedua saya hanya ketawa. Dia sentiasa ada."'Penjaga gol itu berkata sesuatu kepada saya semasa saya berjalan kembali. Dia berkata 'Dia bukan manusia!' Saya berkata 'Anda memberitahu saya?' Semoga dia dapat meneruskan prestasi ini dan membawa kita ke kegemilangan."Copenhagen kemudiannya meningkatkan serangan namun sebaliknya yang berlaku apabila Davit Khocholava tertampan bola ke gawang sendiri pada minit ke 39.Haaland kemudiannya direhatkan selepas rehat, namun City tetap semakin bersemangat dengan menambah dua lagi jaringan masing-masing menerusi penalti Riyad Mahrez dan jaringan pelengkap kemenangan oleh Julian Alvarez .Anak buah Pep Guardiola kekal tiga mata di depan pasukan di tempat kedua Borussia Dortmund dalam Kumpulan G dan akan layak ke fasa kalah mati dengan kemenangan di ibu negara Denmark minggu depan.Sementara itu, Jude Bellingham menjaringkan gol buat kali ketiganya dalam aksi Liga Juara-Juara ketika Dortmund menang 4-1 di Sevilla.Manakala Juara bertahan, Real Madrid pula menang tipis 2-1 ketika berdepan wakil Ukraine Shaktar Donetsk di Santiago Bernabeu sekaligus meluaskan kelebihan mereka dalam kumpulan F.Di Lisbon, Lionel Messi menjaringkan satu gol namun berjaya diikat Paris Saint-Germain gara-gara jaringan sendiri Danilo Pereira di penghujung babak pertama.Chelsea pula menewaskan AC Milan untuk menghidupkan semula harapan mereka untuk mara ke pusingan 16 terakhir. -AFP


Mendoza wira KL City, cipta sejarah layak ke final Piala AFC

KUALA LUMPUR, 6 Oktober- Juara bertahan Piala Malaysia, Kuala Lumpur (KL) City FC mencipta sejarah dengan menumpaskan kelab Uzbekistan, PFC Sogdiana pada final antara zon Piala AFC 2022, 5-3, menerusi sepakan penalti.Pada aksi di Kompleks Sukan Sogdiana itu menyaksikan kedua-dua pasukan terikat tanpa jaringan pada perlawanan itu sebelum juara ditentukan menerusi sepakan penalti.Kejayaan sensasi dilakar anak buah Bojan Hodak itu menyaksikan mereka layak ke final Piala AFC 2022 buat kali pertama apabila dijadual bertemu Al Seeb pada 22 Oktober ini selepas wakil Oman itu membelasah kelab Bahrain, Al Riffa, 4-0, pada aksi final zon barat semalam.Perlawanan tersebut menyaksikan penjaga gol KL City, Kevin Ray Mendoza layak diangkat wira pasukannya apabila menampilkan aksi cemerlang menyelamatkan beberapa percubaan berbahaya tuan rumah termasuk sepakan kedua penalti pemain pertahanan kanan, Shakhboz Jurabekov.Skuad warga kota itu jelas tenang melepasi detik genting tersebut apabila berjaya menyempurnakan kelima-lima sepakan penalti menerusi ketua pasukan, Paulo Josue, Romel Morales, Muhammad Hadin Azman, Muhammad Akram Mahinan dan Giancarlo Gallifuoco.Terdahulu, Sogdiana yang menerima sokongan padu penyokong mereka, menguasai babak pertama namun gagal menjelmakan sebarang gol diharapkan apabila barisan pertahanan KL City berjaya menyerap tekanan pasukan bimbingan Ulugbek Bakayev.Peluang terbaik Sogdiana hadir menerusi sepakan percuma pemain pertahanan kanan, Jurabekov pada minit ke-20 disusuli percubaan dari luar kotak penalti oleh tonggak serangan, Jasur Khasanov, pada minit ke-44 namun ditangkap kemas Mendoza.Bersambung babak kedua, KL City berpeluang berada di depan namun tandukan Morales, hasil daripada sepakan percuma ketua pasukan Paulo Josue diselamatkan penjaga gol Sogdiana, Milan Mitrovic pada minit ke-64 sebelum Mendoza menepis keluar tandukan pemain simpanan, Shavkat Salomov, selang tiga minit kemudian.Penyerang Shokhruz Norkhonov mensia-siakan peluang untuk menghasilkan jaringan apabila percubaan jarak dekatnya melambung tinggi pada minit ke-85 manakala Mendoza menafikan rembatan padu Khasanov pada minit ketiga masa kecederaan dan kedudukan tanpa jaringan menyebabkan perlawanan terpaksa diheret ke masa tambahan.

KL City melangkah ke final Piala AFC selepas menewaskan Sogdiana 5-3 menerusi penentuan sepakan penalti / FOTO FB KL CITY FC

Aksi menakjubkan Mendoza diteruskan pada masa tambahan apabila beliau menyelamatkan dua percubaan iaitu tandukan Jurabekov pada minit keenam diikuti sepakan padu dari luar kotak penalti oleh Javokhir Kakhramanov pada minit ke-106, sekali gus memastikan pemenang ditentukan menerusi sepakan penalti.Juara sembilan kali berturut-turut Liga Super, Johor Darul Ta’zim (JDT) merupakan satu-satunya pasukan dari Malaysia yang berjaya menjuarai Piala AFC pada 2015 dengan menumpaskan pasukan dari Tajikistan, Istiklol, 1-0. -BERNAMA


Pemain tempatan miliki potensi besar - Presiden UiTM FC

SHAH ALAM, 5 Oktober - 'Pemain tempatan sememangnya miliki potensi besar'.Perkara itu dinyatakan Presiden UiTM FC, Prof. Dr. Mohd. Sazili Shahibi ekoran kejayaan skuad kendalian Ismail Ibrahim mara ke saingan Piala Malaysia 2022 secara merit.Lebih cemerlang skuad 'The Lion Troops' musim ini dibarisi sepenuhnya pelajar UiTM FC tanpa khidmat pemain import."Jadi sebagai sebuah universiti yang hanya diwakili oleh pelajar-pelajar universiti, saya melihat ini sebagai satu kejayaan yang memberangsangkan dan kita berharap pelajar-pelajar kita dapat mencapai kejayaan yang cemerlang," kata beliau ketika ditemui selepas Majlis Perasmian Penutup dan Penyampaian Hadiah Karnival Sukan Mahasiswa (Karisma) di Universiti Teknologi MARA (UiTM) Shah Alam, di sini hari ini.

(Presiden UiTM FC, Prof. Dr. Mohd. Sazili Shahibi ditemu bual media selepas Majlis Perasmian Penutup dan Penyampaian Hadiah Karnival Sukan Mahasiswa (Karisma) di UiTM Shah Alam)

Selain UiTM FC, Kelantan FC, Kuching City FC, Kelantan United FC, PDRM FC turut layak selaku wakil dari Liga Perdana.Piala Malaysia musim ini tidak lagi akan menggunakan format saingan kumpulan, sebaliknya cabaran akan bermula di pusingan 16 pasukan secara timbal balik.


Hoki Piala Tun Abdul Razak: Perak buru gelaran juara hatrik

(Ketua Jurulatih Perak, S. Jagatheesan pada sidang media sempena Kejohanan Hoki Piala Tun Abdul Razak 2022 di Bukit Jalil, hari ini)

KUALA LUMPUR, 5 Oktober - Juara bertahan, Perak memburu gelaran hatrik Kejohanan Hoki Piala Tun Abdul Razak 2022 yang akan membuka tirainya esok.Ketua jurulatihnya, S. Jagatheesan berkata, walaupun pernah muncul juara sebanyak 11 kali, namun Perak tidak pernah mempertahankannya untuk kali ketiga berturut-turut."Tahun ini ada satu matlamat yang lain sikit sebab walaupun pernah jadi johan banyak kali tapi belum capai hatrik, jadi kalau boleh dengan pasukan yang saya ada sekarang di bawah pimpinan Syed Mohammad Syafiq ini, kami harap dapat melangkah ke peringkat akhir, ia sasaran utama," kata beliau pada sidang media di Bukit Jalil, di sini hari ini.Menurut Jagatheesan, demi mencapai misi tersebut, pasukannya mengekalkan 70 peratus pemain tahun lalu dan digabungkan dengan pemain remaja yang beraksi di SUKMA baru-baru ini.Piala Tun Abdul Razak yang telah memasuki edisi ke-60 tahun ini, disertai 13 pasukan termasuk Singapura.Manakala, saingan wanita pula menyaksikan penyertaan 9 pasukan.

(Perlawanan akhir Kejohanan Hoki Piala Tun Abdul Razak 2021 di antara Perak menentang Pahangdi mana Perak berjaya menewaskan Pahang dengan keputusan 2-1/ Foto BERNAMA)

Sementara itu, juara bertahan bagi saingan wanita, Kuala Lumpur pula enggan memandang mudah cabaran pasukan lain dalam edisi kali ini.Pengurus pasukan, Datuk Hary Sham Chasmen berkata, bagi saingan ini, mereka hanya meletakkan sasaran dalam kelompok tiga terbaik."Saya rasa pasukan dalam kumpulan kami ini, Melaka agak kuat juga tapi apa pun kita kena bagi keyakinan penuh kepada semua pemain, latihan pun cukup dan kita pun akan buat yang terbaik," menurut beliau.Dalam kempen kali ini, Kuala Lumpur akan membuka saingan bertemu Terengganu pada Jumaat.


Hamidin dicalon Ahli Majlis FIFA

KUALA LUMPUR, 5 Oktober - Presiden Persatuan Bolasepak Malaysia (FAM), Datuk Hamidin Mohd Amin dicalonkan untuk mengisi kerusi Ahli Majlis Persekutuan Bolasepak Antarabangsa (FIFA) bagi penggal 2023-2027.Perkara itu disahkan Konfederasi Bola Sepak Asia-AFC menerusi senarai calon yang dikeluarkan badan induk berkenaan, hari ini.Walaupun baharu di peringkat pencalonan, Hamidin tetap menganggap ia sebagai satu penghormatan dalam membawa nama Malaysia khususnya bagi sukan bola sepak di mata dunia.Beliau berkata, pencalonan itu juga menunjukkan Malaysia dan FAM mendapat sokongan daripada negara lain di peringkat Asia.

"Ini juga adalah sokongan daripada negara Asia lain, yang menaruh kepercayaan kepada saya. Dalam pada itu, ia selari dengan matlamat saya dalam menjadikan bola sepak Malaysia sebagai satu komponen amat penting di peringkat antarabangsa."Paling menjadi keutamaan dan tumpuan buat saya adalah untuk menaikkan lagi bola sepak Malaysia ke satu tahap yang lebih tinggi terutamanya di mata dunia," katanya menerusi kenyataan.Enam individu lain turut dicalonkan bagi kerusi itu termasuk Presiden Persatuan Bolasepak Qatar (QFA), Sheikh Hamad Khalifa Ahmed Al-Thani dan Presiden Persekutuan Bolasepak Asia Timur (EAFF), Du Zhaocai dari China.Pemilihan akan diadakan pada Kongres Konfederasi Boalsepak Asia (AFC) di Bahrain pada 1 dan 2 Februari tahun depan.


Warga Johor digalakkan sertai aktiviti sukan sempena HSN 2022

JOHOR BAHRU, 5 Oktober- Jabatan Belia dan Sukan Johor menyasarkan seramai 37,000 rakyat negeri itu menyertai pelbagai aktiviti sukan sempena Hari Sukan Negara (HSN) peringkat negeri.Ia bakal dianjurkan di semua 10 daerah, sepanjang bulan ini.Menurut Penolong Pengarah Kanan Bahagian Pembangunan Sukan, Jabatan Belia Dan Sukan negeri, Mohammad Khairul Mohd Dam, kemuncak sambutannya ialah pada 7 dan 8 Oktober ini di Dataran Majlis Bandaraya Johor Bahru (MBJB)."Kita menggalakkan penyertaan daripada semua rakyat Johor khususnya golongan belia untuk bersama-sama dengan kita memeriahkan sambutan Hari Sukan Negara yang akan dilangsungkan secara serentak seluruh negara. Selain itu, sama-sama kita mulakan gaya hidup sihat bermula tahun ini," kata Khairul kepada pemberita RTM selepas satu sesi temu bual di konti JOHORfm.HSN di Johor dianjurkan dengan kolaborasi MBJB yang turut menganjurkan JB Neon dan Hari Tanpa KenderaanAntara sukan diadakan ialah pertandingan lompat tali, ‘penalty shoot-out’ untuk Orang Kurang Upaya, bola keranjang, silat olahraga dan wushu.Turut diadakan, pameran dan jualan peralatan sukan serta barangan kesihatan.

(Penolong Pengarah Kanan Bahagian Pembangunan Sukan, Jabatan Belia Dan Sukan negeri,Mohammad Khairul Mohd Dam ditemui pemberita selepas bersiaran di konti JOHORfm)


Penalti diperoleh JDT lemahkan moral pemain KDA FC - Aidil Sharin

ALOR SETAR, 5 Oktober- Sepakan penalti dan kesilapan pemain pertahanan yang menghadiahkan gol mudah kepada Johor Darul Ta'zim (JDT) dilihat menjadi faktor Kedah Darul Aman (KDA) FC gagal meraih mata dalam perlawanan Liga Super di Stadium Darul Aman di sini, malam tadi. Ketua Jurulatih KDA FC Aidil Sharin Sahak menganggap sepakan penalti 'kontroversi' diperoleh JDT dan disempurnakan Leandro Velazquez pada minit ke-59 telah melemahkan moral pemain dan corak permainan KDA FC terutama di babak kedua perlawanan."Separuh masa pertama kami bermain seperti dirancang tapi penalti di separuh masa kedua permainan telah mengubah keseluruhan permainan kerana ia telah melemahkan moral pasukan. "Sepakan penalti itu sama ada betul atau tidak saya tak mahu komen, tapi ia memberi kesan kepada pasukan yang sedang bertembung dengan pasukan kuat," katanya kepada pemberita selepas perlawanan malam tadi yang menyaksikan KDA FC tewas 1-3 kepada JDT.Bagaimanapun Aidil Sharin mahu semua pemainnya tidak berputus asa atau menyalahkan mana-mana pihak dan terus berusaha memperbaiki kelemahan untuk berhadapan beberapa lagi baki perlawanan dalam saingan Liga Super musim ini.

Sepakan penalti dan kesilapan pemain pertahanan yang menghadiahkan gol mudah kepada Johor Darul Ta'zim (JDT) dilihat menjadi faktor Kedah Darul Aman (KDA) FC gagal meraih mata dalam perlawanan Liga Super, malam tadi / FOTO BERNAMA

"Jadual perlawanan yang padat juga bukan alasan kerana segala persediaan telah dilakukan dan para pemain sedar lawan mereka (malam tadi) adalah pasukan besar dalam liga dan mereka tekad beri tentangan," katanya. Dalam perlawanan malam tadi, KDA FC bermula baik apabila mendahului pada minit ke-12 menerusi jaringan Ronald Ngah Wanja sebelum JDT menyamakan kedudukan menerusi Bergson Da Silva pada minit ke-36.JDT memperoleh sepakan penalti pada minit ke-59 selepas Syafiq Ahmad dijatuhkan di dalam kotak penalti yang disempurnakan Velazquez sebelum Mohd Afiq Fazail menambah gol ketiga pasukan pelawat pada minit ke-78 sekali gus meleburkan impian KDA FC untuk memperoleh sebarang mata dalam perlawanan itu.-BERNAMA


Terengganu Turtles tekad pamer aksi tebaik, mara ke Liga Premier

KUALA NERUS, 5 Oktober- Pasukan sepak takraw Terengganu, Terengganu Turtles bertekad mempamer aksi terbaik pada pusingan playoff Liga Sepak Takraw (STL) di Stadium Tasik Titiwangsa, Sabtu ini.Ia bagi memastikan pasukan yang dibimbing Ketua Jurulatih Rosmadi Mohamad itu dapat naik ke saingan Liga Premier, seterusnya beraksi di pentas STL yang dijangka berlangsung Januari tahun depan.Presiden Persatuan Sepaktakraw Negeri Terengganu (PSN) Tengku Zaihan Che Ku Abd Rahman berkata pasukannya telah membuat persiapan rapi dengan membariskan lima pemain termasuk empat atlet pemenang pingat emas di temasya Sukan Malaysia (Sukma) Kuala Lumpur baru-baru ini."Senarai pemain termasuk Muhammad Amar Roslan, Muhammad Afif Jazimin Zainal Abidin, Alif Mursyid Rusli, Muhammad Aidil Haikal Ghani dan seorang pemain import dari Thailand, Tanaphon Sapyen yang bakal beraksi sebagai perejam atau 'killer'."Kita nak buat yang terbaik untuk tebus kekecewaan selepas gagal naik dari liga Divisyen Satu ke saingan Liga Premier musim lepas," katanya ketika ditemui pada sesi latihan dan majlis penyampaian elaun kepada pemain di Majlis Sukan Negeri Terengganu (MSNT), di sini, malam tadi. Menurut Tengku Zaihan, walaupun pusingan playoff dilihat begitu mencabar kerana menampilkan format kalah mati, beliau yakin Terengganu Turtles mampu merebut satu daripada dua slot kosong di Liga Premier yang ditinggalkan Selangor dan Putrajaya atas sebab tertentu.Katanya, keyakinan itu disandarkan pada faktor kematangan dan kecekapan yang ditunjukkan pemain pada tahun ini berbanding musim lalu."Pemain kita dah buktikan keupayaan dengan memenangi pingat emas pada Sukma baru-baru ini. Kita juga ada dua pemain iaitu Muhammad Amar dan Muhammad Afif Jazimin yang pernah beraksi di pentas STL," katanya.Sementara itu, Alif Mursyid yang bakal beraksi di posisi apit kanan berkata beliau sudah tidak sabar untuk membuat kemunculan semula di STL selepas kali terakhir menyertainya pada 2018.

Pasukan sepak takraw Terengganu, Terengganu Turtles / FOTO FB sepaktakrawleague

"Selepas tamat Sukma saya terus menjalani latihan bersama Terengganu Turtles untuk saingan playoff, harap kehadiran saya dapat membantu mengembalikan semula pasukan ke persada Liga Premier, seterusnya meraih gelaran juara STL musim 2022/2023," katanya.Selain Terengganu Turtles, pusingan playoff STL 2022/2023 turut menampilkan lapan lagi pasukan iaitu Bomba Fighters, Kelantan Warriors, Kedah Eagles, PDRM Defenders, Pahang Mammoth, Sabah Mountaineers, SSC Hunter dan Penjara yang akan bertanding bagi merebut dua slot ke Liga Premier. -BERNAMA


Peminat bola sepak tabik Nazi di Australia diharamkan ke stadium seumur hidup

SYDNEY, 5 Oktober - Seorang peminat yang membuat tabik hormat Hitler semasa perlawanan bola sepak Liga Australia telah diharamkan seumur hidup daripada menghadiri sebarang perlawaman, dengan badan induk sukan itu berkata ia tidak bertolak ansur dengan "tingkah laku yang menyinggung".Lelaki itu, yang tidak dinamakan secara terbuka, adalah antara sekumpulan penyokong yang dirakam kamera membuat gerak isyarat fasis dan dilaporkan melaungkan lagu Croatia sayap kanan.Football Australia berkata seorang penonton telah dikenal pasti dan dikenakan larangan seumur hidup daripada mana-mana perlawanan kendaliannya, termasuk melibatkan pasukan kebangsaan, Liga-A dan Piala Australia."Tindakan yang dipersoalkan berkaitan dengan tabik hormat fasis atau gerak isyarat serupa yang dilakukan semasa perlawanan dan dirakam dalam siaran hos," kata badan induk itu, yang sebelum ini merujuk kepada "salam Hitler"."Football Australia mengamalkan dasar toleransi sifar terhadap tingkah laku tidak hormat dan menyinggung perasaan dalam acara yang dibenarkan dan tidak akan bertolak ansur dengan tingkah laku yang berpotensi menyinggung perasaan, menghina mengaibkan, memperlekeh atau memburukkan penonton, pemain atau pegawai."Ia menambah bahawa siasatan sedang diteruskan untuk mengenal pasti individu lain. -AFP

(Foto Facebook Sydney United 58 FC)


JDT benam KDA FC, 3-1

ALOR SETAR, 5 Oktober - Johor Darul Ta'zim (JDT) terus melakar kemenangan selepas berjaya menundukkan Kedah Darul Aman (KDA FC) 3-1 di Stadium Darul Aman di sini, semalam. Babak pertama perlawanan menyaksikan pasukan tuan rumah lebih garang mengatur serangan dan berjaya menjaringkan gol menerusi Wanja Ronald Ngah di minit ke-11.Gol terhasil daripada pergerakan cantik Wanjah yang berjaya memperdayakan pemain pertahanan JDT lalu merembat bola ke gawang gol Mohd Farizal Marlias.

(Pemain pertahanan Kedah Darul Aman (KDA) FC, Rodney Celvin Akwensivie (kanan)mengasak pemain Johor Darul Takzim (JDT) FC, Muhammad Akhyar Abdul Rashidpada perlawanan Liga Super Malaysia 2022 di Stadium Darul Aman)

Tersentak dengan itu, JDT mengatur serangan dan memperolehi gol penyamaan menerusi Bergson Gustavo Silveira Da Silva pada minit ke-36 selepas berjaya melepasi perangkap outside. Pada minit ke-47, JDT terpaksa akur untuk bermain dengan 10 pemain apabila Bergson dilayangkan kad merah selepas mengasari pemain pertahanan Rodney Celvin. Bersambung babak kedua permainan, JDT menambah gol kedua menerusi Leandro Sebastian pada minit ke-60 selepas berjaya menyempurnakan sepakan penalti. Walaupun pasukan pelawat yang dibimbing Hector Pablo Bidoglio terpaksa beraksi dengan 10 pemain, JDT terus menguatkan cengkaman dengan gol ketiga pada minit ke-79 menerusi Mohd Afiq Fazail apabila berjaya memanfaatkan kesilapan pertahanan tuan rumah sekali gus menyaksikan kedudukan kekal 3-1 sehingga wisel penamat. - BERNAMA


Liverpool perlu bangkit cari rentak kemenangan

LIVERPOOL, 4 Oktober- Liverpool perlu kembali belajar cara untuk bertahan jika mahu memastikan mereka mendapat semula rentak kemenangan dalam Liga Juara-Juara Eropah.Pasukan itu perlu bersedia dan mempamer aksi terbaik menjelang aksi Kumpulan A menentang kelab Scotland, Rangers di Anfield awal pagi esok.Liverpool sebelum ini terkenal dengan corak menekan pemain lawan ketika bertahan yang menyaksikan mereka berjaya memberi saingan dalam semua 4 kejohanan musim lalu.Namun, kubu pertahanan mereka kini dilihat mudah bocor dan gawang pula sering dirobek dalam hampir setiap perlawanan musim ini.Keputusan seri 3-3 dengan Brighton, Sabtu lalu turut menyaksikan The Reds jatuh ke tangga ke-9 Liga Perdana Inggeris.Justeru, Klopp mengakui pasukannya perlu mencari jalan untuk keluar daripada krisis ini, sama seperti ketika mereka kehilangan beberapa pemain pertahanan akibat kecederaan dua musim lalu.Dalam kempen musim ini, Liverpool hanya menang 3 perlawanan dan pertemuan dengan Rangers esok dilihat sebagai medan terbaik untuk mencari semula prestasi mereka yang hilang.-REUTERS


Fokus Faisal Halim tidak terjejas, berteka-teki pasukan pilihan musim depan

KUALA LUMPUR, 4 Oktober- Fokus pemain sayap lincah, Faisal Halim untuk membawa Terengganu FC (TFC) ke pentas akhir Piala Malaysia dan Piala Konfederasi Bola Sepak Asia (AFC) tidak terjejas meskipun dia masih berteka-teki mengenai masa depannya bersama gergasi pantai timur berkenaan musim depan.Faisal mengakui, azamnya ketika ini adalah memastikan TFC layak ke saingan Piala AFC musim depan dan tidak menolak kemungkinan ia menjadi sumbangan terakhirnya andai tidak lagi bersama pasukan tersebut.Menurutnya, setakat ini lima tawaran telah diterima termasuk daripada pasukan Selangor FC dan juga TFC, yang berminat mendapatkan khidmatnya bagi kempen musim depan.

(Faisal Halim, pemain sayap TFC / Foto BERNAMA)

Sebelum ini, pemain berusia 24 tahun itu meletakkan syarat bahawa dia akan kekal bersama skuad penyu jika khidmat ketua jurulatih, Nafuzi Zain disambung semula.Syarat itu dibuatnya selepas mengambil kira beberapa faktor, termasuk mengenang jasa pengendali muda tersebut yang telah menaikkan namanya dalam arena bola sepak negara.Bagaimanapun, sehingga kini pihak pengurusan TFC masih belum membuat sebarang keputusan mengenai perkara tersebut.


E-Sukan : Insentif pengecualian cukai dilaksana tahun depan

KUALA LUMPUR, 4 Oktober- Bermula tahun depan, atlet sukan elektronik atau e-Sukan, bakal menerima maanfaat insentif pengecualian cukai pendapatan ke atas hadiah kemenangan yang diterima mereka dalam mana-mana pertandingan.Ketua Pegawai Eksekutif, Esport Integrated, Ahmed Faris Amir berkata, insentif yang diumumkan dalam bajet 2022 itu, kini dalam fasa akhir sebelum dilaksanakan.Menurut Ahmed Faris, insentif ini akan diletak di bawah garis panduan pembangunan e-sukan nasional yang akan dilancarkan tidak lama lagi."Sekarang ni cuma ada sedikit kerja-kerja perundangan yang masih belum diselesaikan tetapi kita masih belum terlewat dan ianya akan dilaksana tidak lama lagi,"katanya.Beliau ditemui ketika pelancaran Liga E-Sukan Malaysia, MEL 2022.Liga berkenaan menawarkan hadiah wang tunai keseluruhan hampir RM300,000 termasuk liga paralimpik khusus untuk atlet kelainan upaya.

(Ketua Pegawai Eksekutif, Esport Integrated, Ahmed Faris Amir)


LTDL 2022: KBS harap musim tengkujuh tidak jejas suasana, perjalanan perlumbaan

(Menteri Belia dan Sukan, Datuk Seri Ahmad Faizal Azumu)

KUALA LUMPUR, 4 Oktober- Menteri Belia dan Sukan, Datuk Seri Ahmad Faizal Azumu berharap perlumbaan berbasikal Le Tour de Langkawi (LTDL) 2022 tidak akan terjejas dengan ketibaan musim tengkujuh atau Monsun Timur Laut tidak lama lagi.Selain kejohanan berprestij di Asia itu yang berlangsung Oktober ini, acara lain yang turut diadakan dalam tempoh terdekat ialah Sukan Para Malaysia serta Kejuaraan Motosikal (MotoGP) Malaysia.Jelas Ahmad Faizal, selepas dua tahun tidak diadakan, penganjuran LTDL bagi edisi kali ini dilihat lebih menarik dengan kehadiran enam pasukan elit dunia.

(LTDL 2022 bakal berlangsung pada 11-18 Oktober ini)

"Pasukan elit antarabangsa, kalau sebelum ini dua pasukan elit sahaja yang menyertainya jadi sekarang yang terbesar saya harap, monsun yang kita jangkakan akan berlaku ini tidak akan merencatkan kejohanan LTDL tahun ini," katanya.Beliau ditemui selepas menjadi tetamu dalam program bual bicara di Angkasapuri.LTDL 2022 akan membuka tirainya pada 11 Oktober ini, diikuti MotoGP Malaysia di Sepang pada 23 Oktober dan PARA SUKMA pada November depan.


Hoki Piala Sultan Johor 2022: 30 pemain remaja dipanggil sertai kem latihan, pemilihan

KUALA LUMPUR, 4 Oktober- Seramai 30 pemain lelaki bawah 21 tahun telah menyertai kem pemilihan skuad projek khas negara bagi menghadapi Kejohanan Hoki Piala Sultan Johor (SOJC) ke-10 dari 22 hingga 29 Oktober ini di Johor Bahru.Ketua Jurulatihnya, Muhamad Amin Rahim berkata pemilihan bagi kejohanan antarabangsa itu turut menyenaraikan tiga pemain yang pernah beraksi di Piala Dunia Remaja 2021.Tiga pemain tersebut ialah Che Shahrul Azmi Che Saupi, Syarman Mat Tee dan Mohamad Shamir Rizmi Mohd Shamsul.Menurut Muhd Amin, kehadiran tiga pemain ini diharap dapat membantu membimbing pemain-pemain lain yang tidak memiliki pengalaman di pentas antarabangsa.Selain itu, pemilihan pemain baharu turut diadakan sebagai persiapan ke Kejohanan Piala Dunia Remaja 2023 yang akan berlangsung di Kuala Lumpur tahun depan.Tambahnya, sesi pemilihan yang akan berlangsung selama dua minggu itu telah pun bermula semalam.Dalam skuad projek khas lelaki ini, Muhd Amin akan dibantu I. Vikneswaran sebagai pengurus pasukan dan Megat Azrafiq Megat Termizi sebagai ketua penolong jurulatih.Dua pemain senior kebangsaan, Tengku Ahmad Tajuddin Tengku Abdul Jalil dan Baljit Singh Charun Singh turut dipanggil sebagai penolong jurulatih, selain khidmat Roslan Jamaluddin ditagih bagi Ketua Jurulatih Penjaga Gol.


Ambil iktibar tragedi 'Stadium Kanjuruhan', KL City bakal tingkat aspek keselamatan

KUALA LUMPUR, 3 Oktober- Kuala Lumpur City, KL City FC akan meningkatkan aspek keselamatan di Stadium Bola Sepak Kuala Lumpur, Cheras.Ia sebagai mengambil iktibar tragedi di Stadium Kanjuruhan Indonesia dan berharap ia tidak akan berlaku sama sekali di negara ini.KL City kini sedang dalam persiapan menghadapi perlawanan akhir antara zon Piala AFC berdepan kelab Uzbekistan, FC Sogdiana Jizzakh.Presiden Persatuan Bola Sepak Kuala Lumpur, KLFA, Khalid Abdul Samad berharap aksi terbaik dapat ditunjukkan oleh barisan pemain dengan keadaan cuaca sejuk di sana."Pasukan sudah sampai di Uzbekistan dan sedang berada dalam keadaan yang baik untuk pertemuan Rabu ini. "Saya dan barisan Exco serta CEO KL City juga akan berada di sana untuk perlawanan yang sangat penting buat kami."Jika menang KL City akan menjadi juara keseluruhan Asia Timur dan akan layak ke final bertemu juara Asia Barat untuk final Piala AFC pada 22 Oktober di Stadium Bola Sepak Kuala Lumpur, Cheras. "Jika bergelar juara ia adalah kejayaan yang tidak ada tandingan meskipun sudah sampai ke tahap ini dianggap cukup baik," katanya di sini.

(Presiden Persatuan Bola Sepak Kuala Lumpur, KLFA, Khalid Abdul Samad)

Pihaknya berharap, para penyokong tidak takut hadir ke stadium kerana pihaknya akan mempertingkatkan langkah keselamatan di stadium terutama jika The Citizens berjaya layak ke final dan menjadi tuan rumah.Dalam pada itu, Khalid turut merakam ucapan takziah kepada keluarga mangsa rusuhan yang maut di Indonesia, Sabtu lepas.


Grand Prix Singapura: Verstappen terlepas gelaran dunia kali kedua

SINGAPURA, 3 Oktober- Pemandu Red Bull, Max Verstappen terlepas peluang untuk merangkul gelaran dunia buat kali kedua lebih awal selepas menamatkan saingan Grand Prix Singapura di tempat ketujuh.Rakan sepasukan, Sergio Perez muncul juara dalam perlumbaan tersebut yang terpaksa ditangguhkan seketika akibat hujan lebat.Ia merupakan kemenangan kedua buat Perez pada musim ini.Pemandu Mexico itu menamatkan saingan dengan kelebihan 7.5 saat ke atas pemandu Ferrari, Charles Leclerc.Seorang lagi pemandu Ferrari, Carlos Sainz menduduki tempat ketiga.

(Verstappen bersiap sedia sebelum sesi latihan pertama Grand Prix Singapura / Foto AFP)

Manakala Verstappen yang bermula di petak kelapan, berpeluang dinobatkan juara dunia kali kedua berturut-turut sekiranya menamatkan saingan dengan kelebihan 138 mata ke atas pencabarnya.Verstappen bagaimanapun sekali lagi berpeluang melakukannya pada GP Jepun hujung minggu ini sekiranya berjaya menamatkan saingan dengan kelebihan 112 mata.


Benzema terlepas penalti, Real diikat Osasuna 1-1

MADRID, 3 Oktober- Kegagalan menyempurnakan sepakan penalti menyaksikan Real Madrid diikat seri 1-1 oleh Osasuna dalam pertemuan awal pagi tadi.Penyerang prolifik Real Madrid, Karim Benzema gagal memanfaatkan peluang terhidang itu selepas dia dikasari pemain David Garcia dalam kotak penalti.Pasukan kendalian Carlo Ancelotti dilihat berpuas hati dengan keputusan pengadil melayangkan kad merah namun akur dengan sepakan penalti yang hanya singgah di palang gol.Skuad La Casa Blanca membuka tirai jaringan menerusi pemain sayap, Vinicius Jr dengan gol cantik dari sudut kiri padang.8 minit kemudian, Osasuna menyamakan kedudukan dengan tandukan Kike Garcia untuk kembali mengawal permainan.Pengurus Real, Carlo Ancelotti menyifatkan perlawanan tersebut adalah amat baik cuma nasib tidak menyebelahi pasukan untuk mencapai kemenangan.

(Pemain sayap Real Madrid, Vinicius Jr diasak dua pemain Osasuna/AFP)

“Apa yang kami hilang ialah menjaringkan penalti itu. Biasanya Karim menjaringkan gol."Dia tidak mempunyai masalah untuk bermain selama 90 minit. Sudah sebulan sejak dia bermain, dia perlu mengembalikan prestasi terbaiknya. Dia melakukan peranannya, dia mempunyai peluang daripada sepakan penalti. Ia kemalangan, kadang-kadang ia berlaku," kata jurulatih Madrid, Carlo Ancelotti kepada DAZN.Keputusan seri itu bermakna Barcelona mendahului Madrid dengan perbezaan gol selepas tujuh perlawanan dengan kedua-dua pasukan mengumpul 19 mata dan tidak tewas.Ia adalah kali pertama pasukan Catalan mendahului liga pada penghujung pusingan perlawanan sejak Jun 2020.


Bajet 2023: MOM harap peruntukan lebih besar diberikan untuk pembangunan atlet

KUALA LUMPUR, 3 Oktober - Majlis Olimpik Malaysia (MOM) berharap kerajaan dapat memperuntukkan dana yang lebih besar bagi kegunaan program pembangunan atlet yang akan menggalas cabaran di Sukan Olimpik 2024 di Paris.Setiausaha Agung MOM, Datuk Mohd Nazifuddin Mohd Najib berkata penetapan bajet khusus di bawah program ‘Road to Paris’ itu akan digunakan dalam mengutip mata kelayakan olimpik buat sukan yang disasarkan memenangi pingat emas pertama Malaysia seperti badminton, terjun dan berbasikal.

"Amat penting kerana temasya sukan terbesar dunia yang diadakan empat tahun sekali itu kini hanya berbaki kurang dua tahun sahaja lagi," katanya.Tambah Nazifuddin, selain olimpik, bajet tersebut juga akan digunakan bagi persiapan atlet menghadapi Sukan SEA 2023 di Kemboja dan Sukan Asia 2022 Hangzhou di bawah kendalian Majlis Sukan Negara. Pada Belanjawan 2022, industri sukan negara telah menerima peruntukkan RM244 juta.Dana tersebut dilihat menurun RM50 juta berbanding sebelum pandemik COVID-19, dengan belanjawan 2020 memperuntukkan RM299 juta untuk sektor tersebut.


City pamer taring berdepan United, belasah 6-3

MANCHESTER, 3 Oktober- Erling Haaland dan Phil Foden berjaya mencetak hatrik selepas 'menjinakkan' pasukan Manchester United 6-3 dalam pertemuan pada Ahad.Skuad The Red Devils kembali bangkit menerusi jaringan pembukaan pada minit ke-56 menerusi Antony disusuli tambahan jaringan pada minit akhir permainan oleh penyerang gantian, Anthony Martial.Penyerang Manchester City, Erling Haaland menjadi pemain pertama Liga Perdana Inggeris (EPL) meledak hatrik dalam tiga aksi berturut-turut di laman sendiri."Anda boleh melihat hantaran yang kami berikan antara satu sama lain. Kami sentiasa mahu ke hadapan dan menyerang. "Ia adalah perkara yang saya suka tentang pasukan. Akhirnya, ia menakjubkan. Tiada apa lagi yang boleh diperkatakan," kata Haaland kepada Sky Sports.Pengendali United, Erik Ten Hag bagaimanapun mengakui kelemahan pasukan selepas dihukum dengan jurang gol yang besar meski memperoleh kemenangan keempat berturut-turut dalam Liga Perdana."Bagi saya ia satu kejutan. Kami tidak berada di hadapan, kami tidak berani pada bola dan ada ruang untuk bermain tetapi kami tidak cukup berani," kata Ten Hag."Semua penghargaan kepada City tetapi ia tiada kaitan dengan City. Prestasi kami tidak bagus. Ia ada kaitan dengan kepercayaan sebagai individu dan sebagai pasukan."

(Penyerang City, Erling Haaland meraikan gol nya bersama pemain sayap, Jack Grealish/AFP)

Tambahnya, persembahan anak buah Pep Guardiola itu berada pada tahap terbaik dengan banyak peluang dicipta untuk menambah derita United.City kini berada pada kedudukan kedua liga dibelakang pendahulu, Arsenal dengan perbezaan 1 mata manakala United di tangga ke-6 dengan 12 mata.City dan United masing-masing selepas ini akan meneruskan saingan, berdepan Southampton dan Everton.-AFP


KBS terus beri sokongan kepada e-Sukan

PUTRAJAYA, 3 Oktober- Industri e-Sukan masih berada dalam pelan bajet Kementerian Belia dan Sukan (KBS) meskipun atletnya gagal meraih keputusan positif dalam beberapa kejohanan termasuk Sukan SEA Vietnam 2021.Menterinya, Datuk Seri Ahmad Faizal Azumu berkata, pengukuhan industri yang amat popular dalam golongan belia itu akan terus menjadi fokus KBS tahun hadapan.Jelas beliau, pembangunan sektor e-Sukan seharusnya dinilai secara menyeluruh, termasuk fasiliti dan bukan hanya berdasarkan hasil penyertaan dalam kejohanan yang disertai."Walaupun kejohanan antarabangsa yang disertai mendukacitakan, namun industri e-Sukan begitu menggalakkan. Jadi kita cuba memperhebatkan industri itu berkembang dengan lebih baik."Dalam masa sama kita juga perlu mewujudkan pemain-pemain yang bertaraf antarabangsa yang dapat memberi saingan di peringkat antarabangasa, dan perkara itu perlu seiring."Beliau berkata demikian selepas Majlis Pelepasan KBS Trail Run 2022 di Putrajaya.Sektor e-Sukan dilihat kian berkembang selepas wujudnya hab sukan elektronik di Puchong yang juga menjadi pusat latihan atlet e-Sukan Kebangsaan.RM15 juta diperuntukkan dalam bajet tahun ini bagi pembangunan e-Sukan negara.

(Faizal Azumu ditemui pada Majlis Pelepasan KBS Trail Run 2022)


Malaysia perlu ambil iktibar rusuhan di Stadium Kanjuruhan - Ahmad Faizal

KUALA LUMPUR, 3 Oktober - Malaysia perlu mengambil iktibar dan teladan dalam tragedi berdarah, insiden rusuhan pada perlawanan bola sepak Liga Satu Indonesia di antara Arema FC dan Persebaya Surabaya di Stadium Kanjuruhan, Malang, Indonesia.Menteri Belia dan Sukan, Datuk Seri Ahmad Faizal Azumu berkata kejadian rusuhan hingga meragut ratusan nyawa itu sesuatu yang amat mendukacitakan.Beliau berharap tragedi tersebut tidak lagi berulang bukan sahaja di Indonesia malah, termasuk Malaysia serta lain-lain negara di seluruh dunia.

"Saya dengan penuh rasa sedih mengucapkan salam takziah buat seluruh ahli keluarga serta rakan taulan kepada mangsa yang terkorban dalam insiden terbabit. Selain itu, saya juga mendoakan agar mangsa tercedera segera diberi kesembuhan agar dapat menjalani kehidupan seperti sedia kala."Saya juga ingin menzahirkan rasa simpati kepada Kerajaan Republik Indonesia di atas insiden yang telah berlaku. Mudah-mudahan, segala dugaan yang dihadapi ini dapat ditangani dengan sebaik mungkin," katanya menerusi kenyataan.Ahmad Faizal dalam pada itu turut menyatakan kesediaan Malaysia untuk menghulurkan sebarang bentuk bantuan seandainya diperlukan oleh Kerajaan Republik Indonesia khususnya Kementerian Pemuda dan Olahraga bagi menangani situasi yang dihadapi."Sesungguhnya, Indonesia bukan sahaja sekadar negara jiran kepada Malaysia tetapi, merupakan sahabat serta saudara serumpun yang akan sentiasa ditemani ketika berdepan detik-detik sukar," katanya.


Jin Wei tumpas di tangan pemain Vietnam dalam aksi akhir

(Goh Jin Wei tewas kepada Nguyen Thuy Linh)

HO CHI MINH, 3 Oktober- Hasrat perseorangan wanita negara, Goh Jin Wei untuk memenangi gelaran sulungnya dalam Jelajah Dunia BWF tidak kesampaian apabila tewas dalam perlawanan akhir badminton Terbuka Vietnam petang Ahad.Jin Wei terpaksa akur dengan kehebatan wakil tuan rumah, Nguyen Thuy Linh.Pada pertemuan yang berlangsung di Ho Chi Minh itu, Thuy Linh nyata menguasai permainan apabila menang dengan keputusan 21-15, 21-13 dalam tempoh 32 minit.Ini merupakan perlawanan akhir pertama buat pemain kelahiran Pulau Pinang itu selepas tempoh empat tahun.Kali terakhir Jin Wei bermain di final adalah pada Kejohanan Badminton Remaja Dunia, Markham Kanada pada 2018 yang menyaksikannya dimahkotakan dengan gelaran juara dunia buat kali kedua.Jin Wei dijadualkan beraksi di Masters Indonesia yang akan berlangsung pada 18 hingga 23 Oktober.

(Aksi Jin Wei pada perlawanan akhir badminton Terbuka Vietnam)